LT Europos Sąjungos oficialusis leidinys C 326/1

BENDROSIOS KONSULINĖS INSTRUKCIJOS DIPLOMATINĖMS ATSTOVYBĖMS IR KONSULINĖMS ĮSTAIGOMS DĖL VIZŲ

(2005/C 326/01)

TURINYS

I. Bendrosios nuostatos

1. Taikymo sritis

2. Vizos sąvoka ir rūšys

2.1. Vienodos vizos

2.1.1. Oro uosto tranzitinės vizos

2.1.2. Tranzitinės vizos

2.1.3. Trumpalaikės arba kelionių vizos: daugkartinės vizos

2.1.4. Grupinės vizos

2.2. Ilgalaikės vizos

2.3. Riboto teritorinio galiojimo vizos

2.4. Pasienyje išduodamos vizos

2.5. Tokią pačią vertę kaip ir vizos turintys dokumentai, leidžiantys kirsti išorės sienas: STD/STGD

II. Atsakinga diplomatinė atstovybė ar konsulinė įstaiga

1. Atsakingos valstybės nustatymas

1.1. Valstybė, atsakinga už sprendimų dėl prašymų priėmimą

1.2. Atsakingai valstybei atstovaujanti valstybė

2. Prašymai išduoti vizas, dėl kurių reikia konsultuotis su nacionaline centrine valdžios institucija arba vienos ar kelių susitariančiųjų šalių valdžios institucija pagal 17 straipsnio 2 dalį

2.1. Konsultacijos su nacionaline centrine valdžios institucija

2.2. Konsultacijos su vienos ar kelių susitariančiųjų šalių centrinėmis valdžios institucijomis

2.3. Konsultacijų procedūra atstovavimo atveju

3. Valstybėje negyvenančių asmenų prašymai išduoti vizą

4. Teisė išduoti vienodas vizas

III. Prašymo gavimas

1. Prašymo išduoti vizą formos. Prašymo formų skaičius

2. Pridedami dokumentai

3. Garantijos dėl grįžimo ir pragyvenimo lėšų

4. Asmeninis pokalbis su pareiškėju

IV. Teisinis pagrindas

V. Prašymų nagrinėjimas ir sprendimų priėmimas

Prašymų nagrinėjimo pagrindiniai kriterijai

1. Prašymų išduoti vizą nagrinėjimas

1.1. Prašymo išduoti vizą tikrinimas

1.2. Pareiškėjo tapatybės tikrinimas

1.3. Kelionės dokumento tikrinimas

1.4. Kitų su prašymu susijusių dokumentų tikrinimas

— Kelionės tikslą patvirtinantys dokumentai

— Transporto priemones ir grįžimą patvirtinantys dokumentai

— Pragyvenimo lėšas patvirtinantys dokumentai

— Gyvenamąjį plotą patvirtinantys dokumentai

— Kiti dokumentai, kurių gali būti reikalaujama

1.5. Pareiškėjo sąžiningumo įvertinimas

2. Spendimų dėl prašymo išduoti vizą priėmimo procedūra

2.1. Vizos rūšies atvykimų skaičiaus parinkimas

2.2. Atsakingos institucijos administracinė atsakomybė

2.3. Procedūra, taikoma tais atvejais, kai reikia išankstinės konsultacijos su kitų susitariančiųjų šalių centrinėmis valdžios institucijomis

a) Procedūra

b) Prašymų perdavimas nacionalinei centrinei valdžios institucijai

c) Centrinei valdžios institucijai perduodama informacija

d) Prašymų perdavimas centrinėms valdžios institucijoms

e) Atsakymų galutinis terminas: pratęsimas

f) Sprendimas, grindžiamas konsultacijų rezultatais

g) Konkrečių dokumentų perdavimas

2.4. Atsisakymas nagrinėti prašymą, atsisakymas išduoti vizą

3. Riboto teritorinio galiojimo vizos

VI. Vizų įklijų pildymas

1. Bendrųjų įrašų skiltis (8 skiltis)

1.1. Antraštė „GALIOJA …“

1.2. Antraštė „NUO ... IKI“

1.3. Antraštė „ATVYKIMŲ SKAIČIUS“

1.4. Antraštė „APSILANKYMO TRUKMĖ … DIENŲ“

1.5. Antraštė „IŠDUOTA (kur)… (kada) …“

1.6. Antraštė „PASO NUMERIS“

1.7. Antraštė „VIZOS RŪŠIS“

1.8. Antraštė „PAVARDĖ IR VARDAS“

2. Nacionalinių įrašų skiltis „PASTABOS“ (9 skiltis)

3. Skiltis fotografijai

4. Elektroniniu būdu nuskaitoma skiltis (5 skiltis)

5. Kiti su vizų išdavimu susiję aspektai

5.1. Vizų pasirašymas

5.2. Užpildytos vizos įklijos pripažinimas negaliojančia

5.3. Vizų įklijų tvirtinimas prie pasų

5.4. Pasai ir kelionės dokumentai, prie kurių gali būti tvirtinamos vienodos vizos

5.5. Vizą išduodančios diplomatinės atstovybės ar konsulinės įstaigos spaudas

VII. Administracinis valdymas ir organizavimas

1. Vizų skyrių organizavimas

2. Archyvavimas

3. Vizų registrai

4. Už vizų išdavimą imtini mokesčiai

VIII. Konsulinis bendradarbiavimas vietos lygiu

1. Konsulinio bendradarbiavimo vietos lygiu sistema

2. Kaip išvengti kelis kartus pateikiamų prašymų arba prašymų, pateikiamų neseniai atsisakius išduoti vizą

3. Pareiškėjo sąžiningumo įvertinimas

4. Keitimasis statistiniais duomenimis

5. Privačių administracinių ir kelionių agentūrų bei turizmo kelionių operatorių tvarkomi prašymai išduoti vizas

5.1. Tarpininkų tipai

5.2. Bendradarbiavimo su privačiomis administracinėmis ir kelionių agentūromis bei turizmo kelionių operatoriais ir jų mažmenininiais prekybininkais derinimas

BENDRŲJŲ KONSULINIŲ INSTRUKCIJŲ DĖL VIZŲ PRIEDAI

1. — Bendras trečiųjų šalių, kurių piliečiai privalo turėti valstybių narių vizas, sąrašas, nustatytas Reglamentu (EB) Nr. 539/2001 su pakeitimais, padarytais Reglamentu (EB) Nr. 2414/2001 ir Reglamentu (EB) Nr. 453/2003 — Bendras trečiųjų šalių, kurių piliečiams netaikomas valstybių narių vizos reikalavimas, sąrašas, nustatytas Reglamentu (EB) Nr. 539/2001 su pakeitimais, padarytais Reglamentu (EB) Nr. 2414/2001 ir Reglamentu (EB) Nr. 453/2003

2. Nuostatai, reglamentuojantys diplomatinių, pareiginių ir tarnybinių pasų bei leidimų ( laissez-passers ), kuriuos atitinkamos tarpvyriausybinės tarptautinės organizacijos išdavė savo pareigūnams, turėtojų judėjimą

3. Bendras trečiųjų šalių, kurių piliečiams taikomas oro uosto tranzitinės vizos reikalavimas, kai šių trečiųjų valstybių išduotų kelionės dokumentų turėtojams taip pat taikomas šis vizos reikalavimas, sąrašas

4. Dokumentų, kurių savininkams leidžiama atvykti be vizos, sąrašas

5. Prašymų išduoti vizas, kai reikia išankstinės konsultacijos su centrinėmis valdžios institucijomis pagal 17 straipsnio 2 dalį, sąrašas

6. Garbės konsulų, įgaliotų vienodas vizas išduoti išimtiniais atvejais ir laikinai, sąrašas

7. Kiekvienais metais nacionalinės valdžios institucijų nustatomos orientacinės sumos, kurias reikia turėti kertant sienas.

8. Vienoda vizos įklijų forma ir informacija apie jų technines specifikacijas ir apsauginius požymius

9. Informacija, kurią, jei būtina, susitariančiosios šalys turi įrašyti „Pastabų“ skiltyje

10. Informacijos įterpimo į optiniu prietaisu nuskaitomą dalį instrukcijos

11. Nustatymo, ar kelionės dokumentas gali prilygti vizai, kriterijai

12. Mokesčiai eurais, atitinkantys prašymų išduoti vizą tvarkymo administracines išlaidas

13. Vizų įklijų pildymas

14. Įsipareigojimai, susiję su informacija, kurią turi perduoti susitariančiosios šalys, kai išduodamos riboto teritorinio galiojimo vizos, kai vienodų vizų galiojimo laikotarpis panaikinamas, atšaukiamas ar sutrumpinamas ir kai išduodami nacionaliniai leidimai gyventi

15. Susitariančiųjų šalių parengtų suderintų formų, kurios naudojamos įrodant kvietimą, rėmimą ir apsigyvenimą, pavyzdžiai

16. Prašymo išduoti vienodą vizą suderintos formos pavyzdys

17. Supaprastinto tranzito dokumentas (STD) ir Supaprastinto tranzito geležinkeliu dokumentas (STGD)

18. Atstovybių, išduodančių vienodas vizas, lentelė

BENDROSIOS KONSULINĖS INSTRUKCIJOS

Šengeno konvencijos susitariančiųjų šalių diplomatinėms atstovybėms ir konsulinėms įstaigoms dėl vizų

DALYKAS: Visų susitariančiųjų šalių teritorijose galiojančių vienodų vizų išdavimo sąlygos.

I. BENDROSIOS NUOSTATOS

1. Taikymo sritis

Šios bendrosios nuostatos, grindžiamos 1990 m. birželio 19 d. Šengene pasirašytos Konvencijos dėl 1985 m. birželio 14 d. Šengeno susitarimo, sudaryto tarp Beneliukso ekonominės sąjungos valstybių, Vokietijos Federacinės Respublikos ir Prancūzijos Respublikos vyriausybių, dėl laipsniško jų bendrų sienų kontrolės panaikinimo įgyvendinimo (toliau – Konvencija), prie kurios nuo to laiko prisijungė Italija, Ispanija, Portugalija, Graikija ir Austrija, 3 skyriaus (1 ir 2 skirsnių) nuostatomis, taikomos nagrinėjant prašymus išduoti vizą ne ilgesniam kaip trijų mėnesių laikotarpiui, įskaitant tranzitines vizas, galiojančias visų susitariančiųjų šalių teritorijose. (1)

Ilgesniam kaip trijų mėnesių laikotarpiui išduodamoms vizoms toliau taikomos nacionalinės procedūros, o jų turėtojams suteikiama teisė būti tik vienos valstybės teritorijoje. Nepaisant to, šių vizų turėtojai, kad nuvyktų į vizą išdavusios susitariančiosios šalies teritoriją, turi teisę tranzitu vykti per kitų susitariančiųjų šalių teritorijas, jei jie atitinka 5 straipsnio 1 dalies a, d ir e punktuose nurodytas atvykimo sąlygas arba nėra įrašyti į susitariančiosios šalies, per kurios teritoriją ketina vykti, nacionalinį asmenų, dėl kurių išduotas perspėjimas, sąrašą.

2. Vizos sąvoka ir rūšys

2.1. Vienodos vizos

Vienoda viza yra įklijos formos leidimas ar sprendimas, kurį susitariančioji šalis tvirtina prie paso, kelionės ar kito dokumento, suteikiančio jo turėtojui teisę kirsti sieną. Jis suteikia teisę užsieniečiams, kuriems taikomas vizos reikalavimas, atvykti prie vizą išdavusios susitariančiosios šalies arba kitos susitariančiosios šalies išorės sienos ir, atsižvelgiant į vizos rūšį, prašyti leisti vykti tranzitu ar joje apsistoti, jeigu įvykdytos kitos tranzito arba atvykimo sąlygos. Vien tik vienodos vizos turėjimas automatiškai nesuteikia teisės atvykti.

2.1.1. Oro uosto tranzitinės vizos

Ši viza užsieniečiams, kuriems taikomas reikalavimas turėti tokią vizą, suteikia teisę vykti per oro uostų tarptautinę tranzitinę zoną faktiškai neatvykstant į atitinkamos šalies nacionalinę teritoriją tarptautinio skrydžio sustojimo ar persėdimo tarp dviejų skrydžio etapų metu. Reikalavimas turėti šią vizą yra bendros teisės tranzitu vykti be vizos per pirmiau minėtą tarptautinę tranzitinę zoną išimtis.

3 priede išvardytų šalių piliečiai ir asmenys, kurie nėra tų šalių piliečiai, tačiau turi šių šalių valdžios institucijų išduotus kelionės dokumentus, privalo turėti šios rūšies vizą.

Oro uosto tranzitinės vizos reikalavimo išimtys yra išdėstytos 3 priedo III skirsnyje.

2.1.2. Tranzitinės vizos

Šios vizos užsieniečiams, keliaujantiems iš vienos trečiosios valstybės į kitą trečiąją valstybę, suteikia teisę vykti per susitariančiųjų šalių teritorijas.

Ši viza gali būti išduodama vienam, dviem ar, išimtiniais atvejais, keliems tranzitams, jeigu kiekvieno iš jų trukmė nėra ilgesnė kaip penkios dienos.

2.1.3. Trumpalaikės arba kelionių vizos: daugkartinės vizos

Ši viza užsieniečiui, ketinančiam atvykti į susitariančių šalių teritorijas dėl kitų nei imigracija priežasčių, suteikia teisę nepertraukiamam apsilankymui ar keliems apsilankymams, kurių trukmė per kiekvieną pusmetį nuo pirmo atvykimo dienos nėra ilgesnė kaip trys mėnesiai. Paprastai ši viza gali būti išduodama vienam ar keliems atvykimams.

Tuo atveju, kai užsienietis turi dažnai keliauti į vieną ar kelias Šengeno valstybes, pavyzdžiui, verslo reikalais, trumpalaikė viza gali būti išduodama keliems apsilankymams, jeigu bendra šių apsilankymų trukmė kiekvieną pusmetį nėra ilgesnė kaip trys mėnesiai. Ši daugkartinė viza gali galioti vienerius metus, o išimtiniais atvejais – daugiau kaip metus tam tikros kategorijos asmenims (žr. V dalies 2 punkto 2.1 papunktį).

2.1.4. Grupinės vizos

Tai – tranzitinė viza arba viza daugiausiai trisdešimčiai dienų, kuri gali būti tvirtinama prie grupės paso, išskyrus atvejus, kai nacionaliniai teisės aktai numato kitaip, išduodama prieš sprendimą keliauti suformuotai užsieniečių grupei, jeigu grupės nariai atvyksta į teritoriją, būna joje ir išvyksta iš jos kaip grupė.

Grupinės vizos gali būti išduodamos 5–50 žmonių grupėms. Už grupę atsakingas asmuo turi asmeninį pasą ir, jei būtina, individualią vizą.

Nukrypstant nuo pirmiau minėtų nuostatų, grupinės tranzitinės vizos gali būti išduodamos jūrininkams pagal 2003 m. vasario 27 d. Tarybos reglamento (EB) Nr. 415/2003 dėl vizų išdavimo pasienyje, įskaitant tokių vizų išdavimą tranzitu vykstantiems jūrininkams (2) nuostatas.

2.2. Ilgalaikės vizos

Ilgesniems kaip trys mėnesiai apsilankymams išduodamos nacionalinės vizos, kurias pagal savo nacionalinės teisės aktus išduoda viena iš valstybių narių.

Tačiau šios vizos, trumpesnį kaip trijų mėnesių nuo pradinės jų įsigaliojimo dienos laikotarpį galioja ir kaip vienodos trumpalaikės vizos, jei jos buvo išduotos pagal bendras sąlygas ir kriterijus, priimtus pagal atitinkamas pirmiau minėtos Konvencijos 3 skyriaus I skirsnio nuostatas ar jomis remiantis, o jų turėtojai atitinka Konvencijos 5 straipsnio 1 dalies a, c, d ir e punktuose ir šių instrukcijų IV dalyje nurodytas atvykimo sąlygas. Priešingu atveju šios vizos jų turėtojams suteikia teisę tik vykti tranzitu per kitų susitariančiųjų šalių teritorijas, kad nuvyktų į vizą išdavusios valstybės narės teritoriją, jei jie atitinka 5 straipsnio 1 dalies a, d ir e punktuose nurodytas atvykimo sąlygas ar nėra įrašyti į valstybės narės, per kurios teritoriją ketiną vykti tranzitu, asmenų, dėl kurių duotas perspėjimas, nacionalinį sąrašą.

2.3. Riboto teritorinio galiojimo vizos

Išimtiniais atvejais ši viza tvirtinama prie paso, kelionės ar kitų dokumentų, jų turėtojui suteikiančių teisę kirsti sieną, kai lankytis leidžiama tik vienos ar daugiau susitariančiųjų šalių nacionalinėje teritorijoje, jeigu ir atvykstama, ir išvykstama per šios susitariančios šalies ar šalių teritoriją (žr. šių instrukcijų V dalies 3 punktą).

2.4. Pasienyje išduodamos vizos (3)

2.5. Tokią pačią vertę kaip ir vizos turintys dokumentai, leidžiantys kirsti išorės sienas: STD/STGD

Siekiant palengvinti tranzitą, pagal Tarybos reglamentus (EB) Nr. 693/2003 (4) ir (EB) Nr. 694/2003 (5) (žr. 17 priedą) gali būti išduodami STD ir STGD.

II. ATSAKINGA DIPLOMATINĖ ATSTOVYBĖ AR KONSULINĖ ĮSTAIGA

Užsieniečiai, kuriems taikomi vizų reikalavimai (žr. I priedą) ir kurie nori atvykti į susitariančiosios šalies teritoriją, privalo kreiptis į atsakingos diplomatinės atstovybės ar konsulinės įstaigos vizų skyrių.

1. Atsakingos valstybės nustatymas

1.1. Valstybė, atsakinga už sprendimų dėl prašymų priėmimą

Už prašymų išduoti trumpalaikes ar tranzitines vienodas vizas nagrinėjimą yra atsakingos:

a) — Susitariančioji šalis, kurios teritorijoje yra vienintelis ar pagrindinis kelionės tikslas. Jokiomis aplinkybėmis tranzito susitariančioji šalis negali būti laikoma pagrindinio kelionės tikslo šalimi. Diplomatinė atstovybė ar konsulinė įstaiga, kuriai pateiktas prašymas, jį vertindama atsižvelgia į visus duomenis ir, visų pirma, apsilankymo ar apsilankymų tikslą, maršrutą bei trukmę, siekdama kiekvienu konkrečiu atveju nuspręsti, kuri susitariančioji šalis yra pagrindinis kelionės tikslas. Vertindama šiuos veiksnius atstovybė ar įstaiga didžiausią dėmesį skiria pareiškėjo pateiktiems patvirtinamiesiems dokumentams. — Kai vienas ar daugiau kelionės tikslų tiesiogiai kyla iš kito kelionės tikslo ar jį papildo, atstovybė arba įstaiga visų pirma atsižvelgia į pagrindinę apsilankymo priežastį ar paskirtį. — Kai vienas kelionės tikslas tiesiogiai nekyla iš kito kelionės tikslo ar jo nepapildo, atstovybė ar įstaiga visų pirma atsižvelgia į ilgiausios trukmės apsilankymą; kai apsilankymų trukmė vienoda, lemiamas veiksnys yra pirmasis kelionės tikslas.

b) — Susitariančioji šalis, į kurią atvykstama pirmiausia, kai negalima nustatyti pagrindinio kelionės tikslo susitariančiosios šalies. Susitariančioji šalis, į kurią atvykstama pirmiausia, yra valstybė, kurios išorės sieną pareiškėjas, siekdamas patekti į Šengeno erdvę, kerta po to, kai patikrinami jo dokumentai. — Kai susitariančioji šalis, į kurią atvykstama pirmiausia, netaiko vizų reikalavimo, ji neprivalo išduoti vizos ir nebent išduotų vizą savanoriškai, atitinkamam asmeniui sutikus, atsakomybė perduodama pirmajai kelionės tikslo ar tranzito susitariančiajai šaliai, kuri taiko vizų reikalavimą. — Už prašymų išduoti riboto teritorinio galiojimo vizą (galioja tik vienos susitariančios šalies ar Beneliukso valstybių teritorijoje) nagrinėjimą ir šių vizų išdavimą yra atsakingos atitinkama susitariančioji šalis ar šalys.

1.2. Atsakingai valstybei atstovaujanti valstybė

a) Jei atsakinga valstybė neturi diplomatinės misijos ar konsulinės įstaigos konkrečioje valstybėje, vienodą vizą gali išduoti atsakingai valstybei atstovaujančios valstybės atstovybė ar įstaiga. Viza išduodama valstybės, kuriai atstovaujama, vardu jai iš anksto davus leidimą ir, jei būtina, pasikonsultavus su centrinėmis valdžios institucijomis. Jei viena iš Beneliukso valstybių turi diplomatinę atstovybę ar konsulinę įstaigą, iš esmės ji automatiškai atstovauja kitoms Beneliukso valstybėms, nebent atitinkama Beneliukso valstybė negali praktiškai atstovauti kitoms Beneliukso valstybėms. Šiuo atveju pastarosios gali prašyti kitos valstybės partnerės atstovauti joms vizų klausimais atitinkamoje trečiojoje šalyje.

b) Net jei valstybė turi diplomatinę atstovybę ar konsulinę įstaigą trečiojoje šalyje, ji gali prašyti kitos konsulinę įstaigą šioje trečiojoje šalyje turinčios valstybės jai atstovauti. Vienoda viza išduodama valstybės, kuriai atstovaujama, vardu jai iš anksto davus leidimą ir, jei būtina, pasikonsultavus su centrinėmis valdžios institucijomis.

c) Kai vienodos vizos išduodamos pagal a ir b punktus, valstybė ar valstybės, kurioms atstovaujama, ir jai (joms) atstovaujanti valstybė susitaria dėl atstovavimo formos bei nustato: — šio atstovavimo trukmę bei jo nutraukimo sąlygas; — ir, taikant b punktą, šio atstovavimo vykdymo taisykles, įskaitant sąlygas, pagal kurias atstovaujančioji valstybė pasirūpina patalpomis arba atstovaujančioji valstybė ir atstovaujamoji valstybė parūpina personalą bei galimus atstovaujamosios valstybės finansinius įnašus vizų išdavimo išlaidoms, kurias patiria atstovaujančioji valstybė, padengti.

d) Kai vienodos vizos išduodamos pagal a ir b punktus, atstovavimas nurodomas 18 priede pateiktoje vienodas vizas išduodančių atstovybių lentelėje.

e) Kai atstovaujama pagal a ir b punktus, Šengeno vizų išdavimo procedūra grindžiama šiais principais: — atstovavimo taisyklės taikomos tvarkant prašymus išduoti vienodas oro uosto tranzitines, tranzitines ir trumpalaikes vizas, išduodamas pagal Šengeno konvenciją bei laikantis Bendrųjų konsulinių instrukcijų. Atstovaujanti valstybė bendrųjų konsulinių instrukcijų nuostatas privalo vykdyti taip pat greitai, kaip išduodant savo tos pačios kategorijos ir tos pačios galiojimo trukmės vizas; — išskyrus atvejus, kurie aiškiai numatyti dvišaliuose susitarimuose, atstovavimo taisyklės netaikomos vizoms, išduodamoms apmokamam darbui ar veiklai, kuriems reikia išankstinio valstybės, kurioje jie bus vykdomi, sutikimo. Pareiškėjas turi kreiptis į valstybės, kurioje bus vykdoma veikla, akredituotą konsulinę įstaigą; — Šengeno valstybės neprivalo užtikrinti, kad vizų klausimais joms būtų atstovaujama visose trečiosiose valstybėse. Jos gali nuspręsti, kad tam tikrose trečiosiose valstybėse prašymai išduoti vizas ar konkrečios kategorijos vizas turi būti pateikiami valstybės, kuri yra pareiškėjo pagrindinis kelionės tikslas, nuolatinėje konsulinėje įstaigoje ar diplomatinėje atstovybėje; — kai pateikiamas prašymas išduoti vizą, diplomatinė atstovybė ir konsulinė įstaiga yra visiškai atsakingos įvertinant neteisėtos imigracijos pavojų; — atstovaujamosios valstybės prisiima atsakomybę už prašymus dėl prieglobsčio, kuriuos pateikia asmenys, turintys atstovaujančiųjų valstybių jų vardu išduotą vizą ir kurioje nurodyta, kad ji išduota pagal atstovavimo taisykles; — išimtiniais atvejais, dvišaliuose susitarimuose gali būti nustatyta, kad tam tikrų kategorijų užsieniečių prašymus išduoti vizas atstovaujančioji valstybė pateikia atstovaujamosios valstybės, kuri yra pagrindinis kelionės tikslas, valdžios institucijoms arba perduoda tos valstybės nuolatinei konsulinei atstovybei. Konkrečios kategorijos turi būti nurodytos raštu (jei būtina, kiekvienai diplomatinei atstovybei ar konsulinei įstaigai). Todėl yra laikoma, kad viza buvo išduota atstovaujamajai valstybei leidus, laikantis Šengeno konvencijos 30 straipsnio 1 dalies nuostatų; — po kurio laiko dvišaliai susitarimai gali būti iš dalies keičiami atsižvelgiant į nacionaliniu lygiu priimtus sprendimus dėl prašymų suteikti prieglobstį, kai juos per nustatytą laikotarpį teikia asmenys, turintys pagal atstovavimo taisykles išduotą vizą, ir į kitą su vizų išdavimu susijusią informaciją. Remiantis patirtimi, taip pat gali būti priimtas sprendimas atstovavimo taisyklių netaikyti tam tikroms diplomatinėms atstovybėms ir konsulinėms įstaigoms (ir galbūt tam tikrų valstybių piliečiams); — atstovavimas taikomas tik vizoms išduoti. Užsieniečiams, kurie negali pateikti prašymo išduoti vizą, nes neturi pakankamų įrodymų, jog tenkina atitinkamas sąlygas, turi būti pranešama, kad dėl vizos jie gali kreiptis į Šengeno valstybės, kuri yra jų pagrindinis kelionės tikslas, nuolatinę konsulinę įstaigą ar diplomatinę atstovybę; — atstovavimo taisyklės gali būti gerinamos plečiant konsultacijų tinklą, kuris, vis labiau tobulėjant programinei įrangai, leidžia atstovaujančioms konsulinėms įstaigoms ir diplomatinėms atstovybėms paprastu būdu konsultuotis su atstovaujamosios valstybės centrinėmis valdžios institucijomis; — vietos lygiu, diplomatinės atstovybės ar konsulinės įstaigos pagal vietos konsulinio bendradarbiavimo taisykles, užtikrina, kad prašymus dėl vizų pateikiantiems asmenims būtų suteikiama atitinkama informacija apie atsakomybę, kylančią dėl atstovavimo pagal a ir b punktus.

2. Prašymai išduoti vizas, dėl kurių reikia konsultuotis su nacionaline centrine valdžios institucija arba vienos ar kelių susitariančių šalių valdžios institucija pagal 17 straipsnio 2 dalį

2.1. Konsultacijos su nacionaline centrine valdžios institucija

Prašymą nagrinėjanti diplomatinė atstovybė ar konsulinė įstaiga prašo savo centrinės valdžios institucijos leidimo, konsultuojasi su ja ar praneša jai apie planuojamą priimti sprendimą, laikydamasi nacionalinėje teisėje nustatytos ir praktikoje naudojamos tvarkos ir terminų. 5A priede išvardyti atvejai, kai reikia vykdyti vidaus konsultacijas.

2.2. Konsultacijos su vienos ar kelių susitariančiųjų šalių centrinėmis valdžios institucijomis

Diplomatinė atstovybė ar konsulinė įstaiga, kuriai pateiktas prašymas, prašo savo centrinės valdžios institucijos leidimo, kuri savo ruožtu prašymą perduoda vienos ar daugiau kitų susitariančiųjų šalių kompetentingoms centrinėms valdžios institucijoms (žr. V dalies 2 punkto 2.3 papunktį). Kol Vykdomasis komitetas patvirtins galutinį atvejų, dėl kurių reikia abipusių konsultacijų, sąrašą, taikomas prie šių Bendrųjų konsulinių instrukcijų pridėtas sąrašas (žr. 5B priedą).

2.3. Konsultacijų procedūra atstovavimo atveju

a) Kai prašymus išduoti vizas 5C priede išvardytų šalių piliečiai pateikia Šengeno valstybės, atstovaujančios kitai Šengeno valstybei, diplomatinėje ar konsulinėje atstovybėje, konsultuojamasi su atstovaujamąja valstybe;

b) informacija, kuria keičiamasi dėl šių prašymų išduoti vizas, yra tokia pati, kuria šiuo metu keičiamasi laikantis konsultacijų tvarkos pagal 5B priedą. Tačiau formoje turi būti pateikiama privaloma antraštė nuorodoms į atstovaujamosios šalies teritoriją;

c) laiko terminams, jų pratęsimui ir atsakymo formai taikomos dabartinės Bendrųjų konsulinių instrukcijų dėl vizų nuostatos;

d) 5B priede numatytą kansultaciją vykdo atstovaujamoji valstybė.

3. Valstybėje negyvenančių asmenų prašymai išduoti vizą

Kai prašymas paduodamas valstybėje, kurioje pareiškėjas nuolat negyvena, ir kyla abejonių dėl asmens ketinimų (ypač kai yra įrodymų dėl neteisėtos imigracijos), viza išduodama tik pasikonsultavus su pareiškėjo nuolatinės gyvenamosios vietos valstybės diplomatine atstovybe ar konsuline įstaiga ir (arba) jos centrine valdžios institucija.

4. Teisė išduoti vienodas vizas

Teisė išduoti vienodas vizas suteikiama tik susitariančiųjų šalių diplomatinėms atstovybėms ar konsulinėms įstaigoms, išskyrus 6 priede nurodytus atvejus.

III. PRAŠYMO GAVIMAS

1. Prašymo išduoti vizą formos – prašymo formų skaičius

Užsieniečiai taip pat turi užpildyti vienodos vizos formą. Prašymai išduoti vienodą vizą pateikiami naudojant suderintą formą, kurios pavyzdys pateiktas 16 priede.

Turi būti užpildytas bent vienas prašymo formos egzempliorius, kad jį būtų galima naudoti konsultuojantis su centrinėmis valdžios institucijomis. Susitariančiosios šalys gali, jeigu pagal nacionalines administracines procedūras to reikalaujama, reikalauti kelių prašymo egzempliorių.

2. Pridedami dokumentai

Prie prašymo užsienietis prideda šiuos dokumentus:

a) galiojantį kelionės dokumentą, prie kurio gali būti tvirtinama viza (žr. 11 priedą);

b) jei reikia, dokumentus, patvirtinančius planuojamo apsilankymo paskirtį ir sąlygas; Jei pateikiamos informacijos diplomatinei atstovybei ar konsulinei įstaigai pakanka įsitikinti, kad pareiškėjo veiksmai yra sąžiningi, už vizos išdavimą atsakingi darbuotojai gali pareiškėją atleisti nuo reikalavimo pateikti pirmiau minėtus patvirtinamuosius dokumentus.

3. Garantijos dėl grįžimo ir pragyvenimo lėšų

Užsieniečiai turi gebėti galutinai įtikinti diplomatinę atstovybę ar konsulinę įstaigą, kuriai pateikė prašymą, kad jie turi pakankamai lėšų pragyvenimui ir grįžimui užtikrinti.

4. Asmeninis pokalbis su pareiškėju

Dažniausiai pareiškėjas kviečiamas atvykti asmeniškai, kad žodžiu paaiškintų prašymo pateikimo priežastį, ypač kai kyla abejonių dėl tikrosios apsilankymo paskirties ar pareiškėjo ketinimų grįžti į išvykimo šalį.

Šio reikalavimo galima netaikyti tais atvejais, kai pareiškėjas yra gerai žinomas arba kai atstumas iki diplomatinės atstovybės ar konsulinės įstaigos yra per didelis, su sąlyga, kad nekyla abejonių dėl pareiškėjo sąžiningumo ir, grupinių kelionių atveju, garbinga ir patikima įstaiga gali garantuoti susijusių asmenų sąžiningumą.

VIII dalies 5 punkte yra daugiau išsamių taisyklių dėl privačių administracinių ir kelionių agentūrų bei turizmo kelionių operatorių ir jų mažmenininkų tvarkomų prašymų išduoti vizas.

IV. TEISINIS PAGRINDAS

Vienodos vizos gali būti išduodamos tik tada, kai tenkinamos Konvencijos 15 ir 5 straipsniuose nustatytos atvykimo sąlygos. Šie straipsniai išdėstyti taip:

15 straipsnis

Iš esmės, 10 straipsnyje minėtos vizos gali būti išduodamos tik tam užsieniečiui, kuris atitinka 5 straipsnio 1 dalies a, c, d ir e punktuose nustatytas atvykimo sąlygas.

5 straipsnis

1. Užsieniečiai į Susitariančiųjų Šalių teritorijas gali atvykti ir ten būti ne ilgiau kaip tris mėnesius, jeigu: a) jie turi galiojantį dokumentą ar dokumentus, leidžiančius jiems kirsti sieną, kaip yra numatęs Vykdomasis komitetas, b) jei reikia, turi galiojančią vizą, c) prireikus pateikia dokumentus, pagrindžiančius numatyto buvimo tikslą bei sąlygas ir tai, kad jie turi pakankamai lėšų pragyvenimui numatomo buvimo laikotarpiu ir grįžimui į kilmės šalį arba vykimui tranzitu į trečiąją valstybę į kurią, kaip yra įsitikinę, jie būtų įleisti arba kurioje gali teisėtai gauti tokių lėšų, d) jie nėra užsieniečiai, kurie pagal duotą perspėjimą yra neįsileistini, e) jie nelaikomi keliančiais grėsmę susitariančiųjų šalių viešajai tvarkai, nacionaliniam saugumui ar tarptautiniams santykiams.

2. Užsieniečiui, kuris neatitinka pirmiau minėtų sąlygų, turi būti neleidžiama atvykti į susitariančiųjų šalių teritorijas, išskyrus atvejus, kai susitariančioji šalis mano, jog dėl humanitarinių pagrindų, nacionalinių interesų arba tarptautinių įsipareigojimų reikia padaryti išimtį. Tokiais atvejais leidžiama atvykti tik į atitinkamos susitariančiosios šalies teritoriją, o ši turi atitinkamai informuoti kitas susitariančiąsias šalis. Šios taisyklės nekliudo taikyti specialių su prieglobsčio teise susijusių nuostatų arba 18 straipsnyje išdėstytų nuostatų.

Riboto teritorinio galiojimo vizos gali būti išduodamos laikantis 11 straipsnio 2 dalyje, 14 straipsnio 1 dalyje ir 16 straipsnyje nustatytų sąlygų, susiejant jas su 5 straipsnio 2 dalyje nustatytomis sąlygomis (žr. V dalies 3 punktą).

11 straipsnio 2 dalis

2. Šio straipsnio 1 dalis susitariančiajai šaliai nekliudo per minėtą pusmetį prireikus išduoti naują vizą, galiojančią tik jos teritorijoje.

14 straipsnio 1 dalis

1. Negalima vizos įklijuoti į kelionės dokumentą, jei tas kelionės dokumentas negalioja nė vienai iš susitariančiųjų šalių. Jei kelionės dokumentas galioja tik vienai susitariančiajai šaliai arba kelioms susitariančiosioms šalims, įklijuotina viza galioja tik tai susitariančiajai šaliai arba toms susitariančiosioms šalims.

16 straipsnis

Jeigu kuri nors susitariančioji šalis mano, kad dėl vienos iš 5 straipsnio 2 dalyje išvardytų priežasčių reikia atsisakyti 15 straipsnyje nustatyto principo ir išduoti vizą užsieniečiui, kuris neatitinka visų 5 straipsnio 1 dalyje nurodytų sąlygų, ši viza galioja tik tos susitariančiosios šalies teritorijoje; apie tai ji privalo informuoti kitas susitariančiąsias šalis.

V. PRAŠYMŲ NAGRINĖJIMAS IR SPRENDIMŲ PRIĖMIMAS

Diplomatinė atstovybė ar konsulinė įstaiga pirmiausiai patikrina pateiktus dokumentus (1 dalis), o paskui šiais dokumentais pagrindžia savo sprendimą dėl prašymo išduoti vizą (2 dalis):

Prašymų nagrinėjimo pagrindiniai kriterijai

Nagrinėjant prašymus išduoti vizą dėmesys kreipiamas į šiuos pagrindinius dalykus: į susitariančiųjų šalių saugumą ir kovą su neteisėta imigracija, taip pat į kitus su tarptautiniais santykiais susijusius aspektus. Priklausomai nuo atitinkamos šalies, vienas iš šių aspektų gali būti svarbesnis už kitus, tačiau visais etapais turėtų būti atsižvelgiama į juos visus.

Saugumo klausimu, patartina įsitikinti, kad buvo atliktas būtinas patikrinimas: atsisakymo leisti atvykti bylų (perspėjimų, kad asmuo neįsileistinas) paieška Šengeno informacinėje sistemoje ir konsultacijos su šalių, kurioms taikoma ši procedūra, centrinėmis valdžios institucijomis.

Diplomatinė atstovybė ar konsulinė įstaiga prisiima visą atsakomybę vertindamos imigracijos pavojų. Prašymų nagrinėjimo tikslas – nustatyti tuos pareiškėjus, kurie remdamiesi su turizmu, verslo reikalais, mokslu, darbu ar šeimos lankymu susijusiomis priežastimis, siekia imigruoti į valstybes nares ir jose įsikurti. Todėl reikia ypatingo budrumo bendraujant su „rizikos grupėms“ priklausančiais asmenimis, bedarbiais, neturinčiais nuolatinių pajamų ir t. t. Tuo pačiu tikslu svarbiausias dėmesys kreipiamas į asmeninį pokalbį su pareiškėju, siekiant nustatyti jo kelionės paskirtį. Taip pat galima reikalauti papildomų patvirtinamųjų dokumentų, dėl kurių sutarta vietos konsulinio bendradarbiavimo srityje, jei toks bendradarbiavimas vykdomas. Diplomatinė atstovybė ar konsulinė įstaiga taip pat turi pasitelkti vietos konsulinį bendradarbiavimą, kad sustiprintų savo pajėgumus nustatant padirbtus ar suklastotus dokumentus, pateikiamus kaip patvirtinamieji dokumentai su kai kuriais prašymais išduoti vizą. Jei kyla abejonių dėl pateiktų ir patvirtinamųjų dokumentų autentiškumo, įskaitant abejonę dėl jų turinio teisingumo, arba dėl pokalbio metu gautos informacijos patikimumo, diplomatinė atstovybė ar konsulinė įstaiga vizos neišduoda.

Priešingai, patikrinimas sutrumpinamas, kai pasikeičiant informacija konsulinio bendradarbiavimo metu sužinoma, kad pareiškėjas yra sąžiningas asmuo.

1. Prašymų išduoti vizą nagrinėjimas

1.1. Prašymo išduoti vizą tikrinimas

— prašomo apsilankymo trukmė turi atitikti apsilankymo paskirtį,

— atsakymai į formoje pateiktus klausimus turi būti išsamūs ir nuoseklūs. Formoje turi būti pareiškėjo dėl vizos asmens fotografija ir kiek galima aiškiau nurodytas pagrindinis kelionės tikslas.

1.2. Pareiškėjo tapatybės tikrinimas ir tikrinimas, ar Šengeno informacinėje sistemoje (ŠIS) nėra perspėjimo, kad pareiškėjas yra neįsileistinas, arba tikrinimas, ar pareiškėjas nekelia kokios kitos grėsmės (saugumui), kuri suteiktų pagrindą atsisakyti išduoti vizą, arba tikrinimas, ar imigracijos požiūriu pareiškėjas kelia pavojų todėl, kad ankstesnio apsilankymo metu jis išbuvo ilgiau, nei buvo leista.

1.3. Kelionės dokumento tikrinimas:

— tikrinama, ar dokumentas yra tinkamas: jis turi būti užpildytas ir negali būti su pakeitimais, suklastotas ar padirbtas;

— kelionės dokumento teritorinio galiojimo tikrinimas: jis turi galioti atvykimui į susitariančiųjų šalių teritoriją;

— kelionės dokumento galiojimo laikotarpio tikrinimas: kelionės dokumento galiojimo laikotarpis turėtų būti trim mėnesiais ilgesnis už vizos galiojimo laikotarpį (Konvencijos 13 straipsnio 2 dalis);

— tačiau dėl neatidėliotinų humanitarinių priežasčių, nacionalinių interesų ar dėl tarptautinių įsipareigojimų, išimtiniais atvejais vizos gali būti tvirtinamos prie kelionės dokumentų, kurių galiojimo laikas yra trumpesnis nei nurodyta ankstesnėje dalyje (trys mėnesiai), jei šis galiojimo laikotarpis yra ilgesnis už vizos galiojimo laikotarpį ir nekyla pavojus grįžimo garantijai;

— ankstesnių buvimų susitariančių šalių teritorijoje trukmės tikrinimas.

1.4. Kitų su prašymu susijusių dokumentų tikrinimas:

Reikiamas patvirtinamųjų dokumentų skaičius ir tipas priklauso nuo galimos neteisėtos imigracijos rizikos bei vietos padėties (pavyzdžiui, valiutos keičiamumo) ir įvairiose šalyse gali skirtis. Susitariančiųjų šalių diplomatinės atstovybės ar konsulinės įstaigos gali susitarti dėl prie vietos aplinkybių pritaikytos praktinės tvarkos, įvertinant patvirtinamuosius dokumentus.

Patvirtinamieji dokumentai nurodo kelionės paskirtį, transporto priemones ir grįžimą, pragyvenimo lėšas ir apgyvendinimą:

— kelionės tikslą patvirtinantys dokumentai gali būti, pavyzdžiui: — pakvietimo laiškas, — šaukimas, — organizuota kelionė;

— transporto priemones ir grįžimą patvirtinantys dokumentai gali būti, pavyzdžiui: — grįžimo bilietas, — pinigai benzinui ar automobilio draudimas;

— pragyvenimo lėšas patvirtinantys dokumentai: Pragyvenimo lėšų įrodymu gali būti pripažinta: pinigai konvertuojama valiuta, kelionės čekiai, užsienio valiutos sąskaitos čekių knygelės, kreditinės kortelės ar kitos priemonės, garantuojančios lėšas laisvai konvertuojama valiuta. Pragyvenimo lėšų kiekis turi būti proporcingas atvykimo trukmei ir paskirčiai bei atitikti pragyvenimo minimumą Šengeno valstybėje ar valstybėse, kuriose bus lankomasi. Šiuo tikslu kiekvienais metais susitariančiųjų šalių nacionalinės valdžios institucijos nustato orientacines sumas, reikalaujamas turėti kertant sieną (žr. 7 priedą) (6). Be to, kad paremtų prašymą išduoti trumpalaikę ar kelionės vizą, pareiškėjai turi įrodyti, jog turi pakankamą ir galiojantį asmeninį ar grupinį kelionės draudimą išlaidoms, galinčioms susidaryti dėl grąžinimo dėl sveikatos priežasčių, skubios gydytojo apžiūros ir (arba) skubios pagalbos ligoninėje, padengti. Paprastai pareiškėjai turėtų apsidrausti valstybėje, kurioje gyvena. Kai to padaryti neįmanoma, jie turėtų stengtis įgyti draudimą bet kurioje kitoje šalyje. Jei pareiškėjo draudimo sutartį sudaro kviečiantis asmuo, jis turėtų tai padaryti savo gyvenamojoje vietoje. Draudimas turi galioti visoje valstybių narių, kurios taiko visas Šengeno acquis nuostatas, teritorijoje bei galioti visą asmens buvimo laikotarpį. Minimali draudimo suma yra 30 000 eurų. Paprastai šio draudimo įrodymas pateikiamas, kai išduodama viza. Diplomatinė atstovybė ar konsulinė įstaiga, turinti teisę nagrinėti prašymą išduoti vizą, gali nuspręsti, kad šis reikalavimas įvykdytas, kai nustatoma, kad pakankamo lygio draudimas gali būti numanomas remiantis pareiškėjo profesine padėtimi. Diplomatinė atstovybė ar konsulinė įstaiga kiekvienu konkrečiu atveju gali nuspręsti netaikyti šio reikalavimo diplomatinius, oficialių pareigų ir kitokius pareiginius pasus turintiems asmenims, arba kai tai susiję su nacionalinių interesų užsienio politikos, vystymosi politikos ar kitose visuomenei svarbiose srityse, apsauga. Reikalavimas pateikti kelionės draudimo įrodymų taip pat gali būti netaikomas, kai vietos konsulinio bendradarbiavimo metu nustatoma, jog tam tikrų trečiųjų valstybių piliečiams tokio draudimo įgyti neįmanoma. Vertinant draudimo pakankamumą, valstybės narės gali išsiaiškinti, ar pagal ieškinius draudimo bendrovei būtų galima išieškoti valstybėje narėje, Šveicarijoje ar Lichtenšteine.

— patvirtinamieji dokumentai dėl apgyvendinimo: šie dokumentai inter alia gali būti pripažįstami kaip įrodantys apgyvendinimą: a) viešbučio ar panašios įstaigos išankstinis užsakymas, b) dokumentai, įrodantys, jog dėl šalyje, kurioje bus lankomasi, esančio turto yra sudaryta nuomos sutartis ar nuosavybę pareiškėjo vardu įrodantys dokumentai, c) kai užsienietis teigia, jog apsistos kito asmens namuose ar įstaigoje, diplomatinė atstovybė ar konsulinė įstaiga patikrina, ar užsienietis tikrai bus ten apgyvendintas: — patikrindama kartu su nacionalinės valdžios institucijomis, kai toks patikrinimas būtinas, arba — reikalaudama, kad būtų pateiktas įsipareigojimą suteikti apgyvendinimą garantuojantis suderintos formos liudijimas, kurią užpildo kviečiantis asmuo ar įstaiga ir antspauduoja susitariančiosios šalies kompetentinga valdžios institucija pagal tos šalies nacionalinės teisės aktuose nustatytas sąlygas. Formos pavyzdį gali priimti Vykdomasis komitetas, arba — reikalaudama, kad būtų pateiktas įsipareigojimą suteikti apgyvendinimą garantuojantis liudijimas, oficialus ar valstybinis dokumentas, įformintas ir patvirtintas pagal atitinkamos susitariančiosios šalies vidaus teisės aktus. Pirmesnėse dvejose dalyse nurodyti su įsipareigojimu suteikti apgyvendinimą susiję dokumentai nėra nauja sąlyga vizoms išduoti. Šie dokumentai turi praktinę paskirtį: jais patvirtinama, kad yra apgyvendinimo vieta ir, jei reikia, pragyvenimo lėšos. Jei susitariančioji šalis naudoja šio tipo dokumentą, jame visada turi būti nurodyta kviečiančio asmens ir svečio ar svečių tapatybės, patalpų adresas, buvimo paskirtis ir trukmė, bet kokie giminystės ryšiai bei tai, ar kviečiantis asmuo šalyje gyvena teisėtai. Išdavusi vizą diplomatinė atstovybė ar konsulinė įstaiga dokumente uždeda savo spaudą ir užrašo vizos numerį, kad būtų išvengta jo pakartotinio panaudojimo. Šių patikrinimų tikslas – išvengti piktnaudžiavimo kvietimais, apgaulingų kvietimų arba neteisėtai gyvenančių ar nepatikimų užsieniečių teikiamų kvietimų. Pareiškėjai gali būti atleidžiami nuo reikalavimo pateikti patvirtinamuosius dokumentus dėl apgyvendinimo prieš paduodami prašymą vienodai vizai gauti, jei jie gali įrodyti, kad turi pakankamai lėšų pragyvenimo ir apgyvendinimo išlaidoms planuojamose aplankyti Šengeno valstybėje ar valstybėse padengti.

— Kiti dokumentai, kurių gali būti reikalaujama — gyvenamosios vietos ir ryšių su gyvenamąja šalimi įrodymai, — nepilnamečių atveju – tėvų leidimas, — pareiškėjo socialinio ir profesinio statuso įrodymas. Kai pagal Šengeno valstybių nacionalinės teisės aktus reikalaujama įrodyti, kad pareiškėjai turi kvietimus iš privačių asmenų arba kvietimus komandiruotėms, pareiškimus dėl rėmimo ar apgyvendinimo įrodymus, turi būti naudojama suderinta forma.

1.5. Pareiškėjo sąžiningumo įvertinimas

Siekdama nustatyti pareiškėjo sąžiningumą, atstovybė ar įstaiga, pasitelkdama vietos konsulinį bendradarbiavimą, patikrina, ar pareiškėjas yra pripažįstamas kaip sąžiningas asmuo.

Be to, jos patikrina informaciją, kuria pasikeitė kaip nurodyta šių Instrukcijų VIII skyriaus 3 dalyje.

2. Spendimų dėl prašymo išduoti vizą priėmimo procedūra

2.1. Vizos rūšies ir atvykimų skaičiaus parinkimas

Pagal 11 straipsnį vienoda viza gali būti:

— vienam ar daugiau atvykimų galiojanti kelionės viza, su sąlyga, kad nepertraukiamo buvimo trukmė ir bendra paskesnių buvimų trukmė kiekvieną pusmetį nuo pirmojo atvykimo dienos neviršija trijų mėnesių,

— vienerius metus galiojanti viza, suteikianti teisę būti tris mėnesius per kiekvieną pusmetį ir atvykti kelis kartus; ši viza gali būti išduodama būtinas garantijas pateikiantiems asmenims ir tiems, kurių atžvilgiu susitariančiosios šalys turi ypatingų interesų. Išimtiniais atvejais daugiau kaip vienerius, bet ne daugiau kaip penkerius metus galiojanti viza keliems atvykimams gali būti suteikiama tam tikros kategorijos asmenims,

— tranzitinė viza, leidžianti jos turėtojui pakeliui į trečiosios valstybės teritoriją tranzitu vykti per susitariančiųjų šalių teritorijas vieną, du ir išimtiniais atvejais kelis kartus, su sąlyga, kad kiekvieno tranzito trukmė neviršija penkių dienų, užsieniečio atvykimas į paskirties trečiąją valstybę yra garantuotas ir kad važiuojant įprastu maršrutu būtina vykti tranzitu per susitariančiųjų šalių teritorijas.

2.2. Atsakingos institucijos administracinė atsakomybė

Diplomatinis atstovas ar konsulinio skyriaus vadovas pagal savo valstybės įgaliojimus prisiima visą atsakomybę už jų atstovybių ar įstaigų praktinę tvarką, taikomą vizų išdavimui ir konsultuojasi tarpusavyje.

Diplomatinė atstovybė ar konsulinė įstaiga priima sprendimus remdamasi turima informacija ir atsižvelgdama į konkrečią kiekvieno pareiškėjo padėtį.

2.3. Procedūra, taikoma tais atvejais, kai reikia išankstinių konsultacijų su kitų susitariančiųjų šalių centrinėmis valdžios institucijomis

Susitariančiosios šalys nusprendė sukurti sistemą, skirtą konsultacijoms su centrinėmis valdžios institucijomis. Techninei konsultavimosi sistemai neveikiant, kiekvienu konkrečiu atveju laikinai gali būti taikomos šios priemonės:

— atvejų, dėl kurių reikia konsultuotis, skaičius sumažinamas, apsiribojant tais atvejais, kai konultacijos laikomos būtinomis,

— konsultuojantis naudojamas atitinkamų susitariančiųjų šalių ambasadų ir konsulatų vietinis tinklas,

— naudojamas susitariančiųjų šalių ambasadų (esančių: a) konsultacijas vykdančioje šalyje, b) konsultuotinoje šalyje) tinklas,

— naudojamos kontaktinių asmenų įprastos ryšio priemonės: faksas, telefonas ir t. t.

— didesnis budrumas bendro intereso tikslais.

Tais atvejais, kai pareiškėjai priklauso 5B priede išvardytoms kategorijoms, dėl kurių reikia konsultuotis su centrinėmis vadžios institucijomis – Užsienio reikalų ministerija ar kita įstaiga (Konvencijos 17 straipsnio 2 dalis), vienodos ir ilgalaikės vizos, kartu galiojančios kaip trumpalaikės vizos, išduodamos pagal toliau nurodytą procedūrą.

Diplomatinė atstovybė ar konsulinė įstaiga, kuriai prašymą pateikė vienai iš šių kategorijų priklausantis asmuo, pirmiausia Šengeno informacinėje sistemoje patikrina, ar dėl pareiškėjo nėra duotas perspėjimas, kad jis yra neįsileistinas.

Paskui ji laikosi toliau nurodytos procedūros:

a) Procedūra b punkte numatyta procedūra netaikoma, kai Šengeno informacinėje sistemoje dėl pareiškėjo yra duotas perspėjimas, kad jis yra neįsileistinas,

b) Prašymų perdavimas nacionalinei centrinei valdžios institucijai Diplomatinė atstovybė ar konsulinė įstaiga, kuriai prašymą pateikė vienai iš kategorijų, dėl kurių reikia konsultuotis, priklausantis asmuo, nedelsdama perduoda prašymą savo šalies centrinei valdžios institucijai. — jei centrinė valdžios institucija nusprendžia atmesti prašymą, už kurį atsakinga susitariančioji šalis, į kurią buvo kreiptasi, nebūtina pradėti ar toliau tęsti konsultacijų su susitariančiųjų šalių, kurios prašė konsultacijų, centrinėmis valdžios institucijomis procedūrą, — kai prašymą nagrinėja atsakingos valstybės atstovas, susitariančiosios šalies centrinė valdžios institucija, kuriai buvo pateiktas prašymas, perduoda jį atsakingos valstybės centrinei valdžios institucijai. Jei atstovaujamosios valstybės centrinė valdžios institucija – arba atstovaujančiosios valstybės centrinė valdžios institucija, kai tai numatyta atstovavimo susitarime, – nusprendžia atmesti prašymą išduoti vizą, tai nebūtina pradėti ar toliau tęsti konsultacijų su susitariančiųjų šalių, kurios prašė konsultacijų, centrinėmis valdžios institucijomis procedūrą,

c) Centrinei valdžios institucijai perduodama informacija Konsultuojantis su centrinėmis valdžios institucijomis, diplomatinės atstovybės ar konsulinės įstaigos, kurioms buvo pateiktas prašymas, savo centrinei valdžios institucijai perduoda šią informaciją: 1. Diplomatinės atstovybės ar konsulinės įstaigos, kuriai pateiktas prašymas, pavadinimą. 2. Pareiškėjo pavardę, vardą, gimimo datą, vietą ir, jei žinomi, jo tėvų vardus ir pavardes. 3. Pareiškėjo (-ų) pilietybę (-es) ir, jei žinoma, ankstesnę pilietybę. 4. Pateiktų kelionės dokumentų tipus ir numerius, jų išdavimo ir galiojimo pabaigos datas. 5. Numatomo apsilankymo trukmę ir tikslą. 6. Planuojamas kelionės datas. 7. Prašymą išduoti vizą pateikusio asmens gyvenamąją vietą, profesiją, darbdavį. 8. Valstybių narių pateikiamą informaciją, ypač apie ankstesnius prašymus ar apsilankymus Konvenciją pasirašiusiose valstybėse. 9. Nurodoma siena, kurią pareiškėjas ketina kirsti, kad atvyktų į Šengeno teritoriją. 10. Bet kokios kitos pavardės (mergautinė, arba, jei taikoma, vedybinė pavardė, kad būtų galima atlikti tapatybės nustatymą pagal susitariančiųjų šalių ar valstybės, kurios pilietis yra pareiškėjas, nacionalinę teisę). 11. Bet kuri kita diplomatinės atstovybės ar konsulinės įstaigos nuomone būtina informacija, pavyzdžiui, apie kartu su atitinkamu asmeniu keliaujantį sutuoktinį ar nepilnamečius vaikus, bet kokias pareiškėjui anksčiau išduotas vizas ir prašymus išduoti vizas į to pačio kelionės tikslo vietą. Ši informacija gaunama iš prašymo išduoti vizą formos tokia tvarka, kokia ji pateikiama pirmiau minėtoje formoje. Pirmiau nurodytos antraštės sudaro informacijos, perduodamos konsultuojantis centrinėms valdžios institucijoms, pagrindą. Konsultaciją atliekanti susitariančioji šalis paprastai yra atsakinga už perdavimo būdą, aiškiai pažymint informacijos perdavimo datą ir laiką bei jos gavimo centrinėje valdžios institucijoje datą ir laiką.

d) Prašymų perdavimas centrinėms valdžios institucijoms Susitariančiosios šalies, kurios atstovybė ar įstaiga gavo prašymą, centrinės valdžios institucijos savo ruožtu konsultuojasi su susitariančiosios šalies ar šalių, kurios prašė konsultacijų, centrinėmis valdžios institucijomis. Tuo tikslu susitariančiųjų šalių paskirtos institucijos laikomos centrinėmis valdžios institucijomis. Atlikus reikiamus patikrinimus, šios institucijos prašymo išduoti vizą įvertinimą siunčia centrinei valdžios institucijai, kuri su jomis konsultavosi.

e) Atsakymų terminas: pratęsimas Centrinės valdžios institucijos, į kurias kreipiamasi dėl konsultacijos, turi ne ilgesnį kaip 7 kalendorinių dienų terminą atsakymui konsultacijos prašiusiai centrinės valdžios institucijai nusiųsti. Pirmasis terminas prasideda tą dieną, kurią centrinė valdžios institucija, turinti konsultuotis, persiunčia prašymą. Jei per 7 dienas viena iš centrinių valdžios institucijų, į kurią kreiptasi dėl konsultacijos, paprašo terminą pratęsti, jis gali būti pratęstas 7 dienomis. Išimtiniais atvejais centrinė valdžios institucija, į kurią kreiptasi dėl konsultacijos, nurodydama priežastis, gali pateikti pagrįstą prašymą pratęsti terminą daugiau kaip 7 dienomis. Valdžios institucijos, į kurias kreiptasi dėl konsultacijos, turi užtikrinti, kad neatidėliotinais atvejais atsakymas būtų perduodamas kaip galima greičiau. Kai pirmojo termino pabaigoje arba tam tikrais atvejais iki pratęsto termino pabaigos negaunamas atsakymas, atsakymo nebuvimas laikomas tolygiu leidimui ir reiškia, kad susitariančioji šalis ar šalys, į kurią (kurias) kreiptasi dėl konsultacijos, neturi pagrindo prieštarauti dėl vizos išdavimo.

f) Sprendimas, grindžiamas konsultacijų rezultatais Pirmajam ar pratęstam terminui pasibaigus, susitariančiosios šalies centrinės valdžios institucijos, kurioms pateiktas prašymas, gali leisti diplomatinei atstovybei ar konsulinei įstaigai išduoti vienodą vizą. Kai centrinė valdžios institucija nepateikia aiškaus sprendimo, diplomatinė atstovybė ar konsulinė įstaiga, kuriai pateiktas prašymas, gali išduoti vizą po to, kai baigiasi 14 dienų laikotarpis nuo tada, kai konsultaciją vykdanti centrinė valdžios institucija išsiuntė prašymą. Kiekviena centrinė valdžios institucija yra atsakinga už informacijos teikimą savo atstovybėms ir konsulinėms įstaigoms kiekvieno konsultacijos laikotarpio pradžioje. Jei centrinė valdžios institucija gauna prašymą išimties tvarka pratęsti terminą, apie tai ji atitinkamai praneša atstovybei ar įstaigai, kuriai buvo pateiktas prašymas: ji nepriima sprendimo dėl prašymo tol, kol negauna aiškių instrukcijų iš savo centrinės valdžios institucijos.

g) Konkrečių dokumentų perdavimas Išimtiniais atvejais ambasada, kuriai pateiktas prašymas išduoti vizą, gali valstybės, į kurią kreiptasi dėl konsultacijos, konsulinės atstovybės prašymu perduoti prašymo dėl vizos formą (kurioje yra vieta fotografijai) pagal Šengeno konvencijos 17 straipsnį. Ši procedūra taikoma tik tuose miestuose, kuriuose yra ir konsultacijos prašančios valstybės, ir valstybės, į kurią kreiptasi dėl konsultacijos, diplomatinės atstovybės ar konsulinės įstaigos, ir tik 5B priede išvardytų valstybių piliečiams. Jokiomis aplinkybėmis negalima atsakymo ar prašymo pratęsti konsultacijos terminą perduoti vietos lygiu, išskyrus atvejus, kai konsultacijos vyksta vietos lygiu pagal dabartines Bendrųjų konsulinių instrukcijų dėl vizų 5B priedo nuostatas. Iš esmės, konsultacijų tinklas naudojamas keitimuisi informacija tarp centrinių valdžios institucijų.

2.4. Atsisakymas nagrinėti prašymą dėl vizos, atsisakymas išduoti vizą

Kai susitariančiosios šalies diplomatinė atstovybė ar konsulinė įstaiga atsisako nagrinėti prašymą ar išduoti vizą, apskundimo procedūra ir galimi jos būdai nustatomi remiantis tos susitariančiosios šalies teise.

Jei atsisakoma išduoti vizą, o nacionalinė teisė numato pagrindą tokiam atsisakymui pateikti, tai turi būti padaryta naudojant toliau pateiktą tekstą:

„Jūsų prašymas išduoti vizą buvo atmestas pagal 1990 m. birželio 19 d. Konvencijos, įgyvendinančios Šengeno susitarimą, 15 straipsnį, siejant jį su 5 straipsniu, kadangi jūs neatitinkate minėtos Konvencijos 5 straipsnio 1 dalies a, c, d, e punktuose nurodytų sąlygų (nurodomos atitinkamos sąlygos), kuriose nustatyta (išdėstomos atitinkamos sąlygos)“.

Jei būtina, pirmiau pateikti pagrindai gali būti papildyti išsamesne informacija ar suteikti kitą informaciją pagal šioje srityje Šengeno valstybių nacionalinėje teisėje nustatytus reikalavimus.

Kai kitai Šengeno valstybei atstovaujanti diplomatinė atstovybė ar konsulinė įstaiga yra priversta nutraukti prašymo išduoti vizą nagrinėjimą, apie tai turi būti pranešama pareiškėjui ir nurodoma, kad jis gali kreiptis į artimiausią valstybės, turinčios įgaliojimus nagrinėti jo prašymą, diplomatinę ar konsulinę atstovybę.

3. Riboto teritorinio galiojimo vizos

Viza, kuri galioja tik vienoje ar kelių susitariančiųjų šalių nacionalinėse teritorijose, gali būti išduodama:

1) kai diplomatinė atstovybė ar konsulinė įstaiga mano, jog dėl Konvencijos 5 straipsnio 2 dalyje nurodytų priežasčių (dėl humanitarinių priežasčių, nacionalinių interesų ar dėl tarptautinių įsipareigojimų) būtina nukrypti nuo Konvencijos 15 straipsnyje nustatytų principų (16 straipsnis);

2) Konvencijos 14 straipsnyje numatytais atvejais, pagal kuriuos: „1. Negalima vizos įklijuoti į kelionės dokumentą, jeigu tas kelionės dokumentas negalioja nė vienai iš susitariančiųjų šalių. Jei kelionės dokumentas galioja tik vienai susitariančiajai šaliai arba kelioms susitariančiosioms šalims, įklijuotina viza galioja tik tai susitariančiajai šaliai arba toms susitariančiosioms šalims. 2. Jei viena arba keletas susitariančiųjų šalių kelionės dokumento nepripažįsta galiojančiu, vietoje vizos gali būti išduotas leidimas, galiojantis kaip viza.“.

3) kai, esant skubiems atvejams (dėl humanitarinių priežasčių, nacionalinių interesų ar tarptautinių įsipareigojimų), atstovybė ar įstaiga nesikonsultuoja su centrinėmis valdžios institucijomis arba kai ši procedūra kelia prieštaravimų;

4) kai atstovybė ar įstaiga išduoda naują vizą apsilankymui per tą patį pusmetį pareiškėjui, kuris per šešių mėnesių laikotarpį jau naudojosi viza, kurios galiojimo trukmė – trys mėnesiai. Pirmiau nurodytais 1, 3 ir 4 atvejais viza galioja tik vienoje susitariančiųjų šalių teritorijoje, Beneliukse ar dviejose Beneliukso valstybėse, o 2 atveju – vienos ar kelių susitariančiųjų šalių teritorijose, Beneliukse ar dviejose Beneliukso valstybėse. Apie šių vizų išdavimo atvejus turi būti pranešama kitų susitariančiųjų šalių atstovybėms ar įstaigoms.

VI. VIZŲ ĮKLIJŲ PILDYMAS

8 ir 13 prieduose pateikiama: 8 – įklijų apsaugos požymių apibūdinimas; 13 – jau užpildytų vizų įklijų pavyzdžiai.

1. Bendrųjų įrašų skiltis (8 skiltis)

1.1. Antraštė „GALIOJA ...“

Šioje antraštėje nurodoma teritorija, kurioje vizos turėtojui leidžiama keliauti.

Ši antraštė gali būti pildoma tik vienu iš šių keturių būdų:

a) Šengeno valstybėse;

b) Šengeno valstybėje ar valstybėse, tik kurių teritorijoje galioja viza (šiuo atveju naudojamos tokios santrumpos: F – Prancūzija, D – Vokietija, E – Ispanija, GR –Graikija, P – Portugalija, I – Italija, L – Liuksemburgas, NL – Nyderlandai, B – Belgija);

c) Beneliukse;

d) Šengeno valstybėje (naudojant b punkte nurodytą santrumpą), išdavusioje nacionalinę ilgalaikę vizą, + Šengeno valstybėse.

— Kai įklija naudojama vienodai vizai išduoti pagal Konvencijos 10 ir 11 straipsnius, arba kai išduodama viza, kuri galioja ne tik ją išdavusios susitariančiosios šalies teritorijoje, antraštė „galioja ...“ užpildoma vizą išdavusios susitariančiosios šalies kalba įrašant žodžius „Šengeno valstybėse“.

— Kai įklija naudojama vizose, leidžiančiose atvykti tik į vieną teritoriją, būti tik joje ir tik iš jos išvykti, ši antraštė pildoma valstybine kalba ir įrašant pavadinimą tik tos susitariančiosios šalies, į kurią vizos turėtojui leidžiama atvykti, būti joje ir iš jos išvykti.

— Kai įklija naudojama nacionalinei ilgalaikei vizai, kartu galiojančiai kaip trumpalaikė viza, išduoti maksimaliam trijų mėnesių laikotarpiui nuo pradinės jos galiojimo datos, šią antraštę pildo nacionalinę ilgalaikę vizą išdavusi valstybė narė, įrašydama „Šengeno valstybėse“.

— Pagal Konvencijos 14 straipsnį, ribotas teritorinis galiojimas gali apimti kelių valstybių narių teritoriją; šiuo atveju pagal į šią antraštę įrašytinų šalių kodus galima: a) įrašyti atitinkamų valstybių narių kodus; b) vizą išduodančios valstybės narės kalba įrašyti žodžius „Šengeno valstybėse“, toliau skliaustuose įrašant minuso ženklą ir valstybių narių, kurių teritorijose viza negalioja, kodus.

— Ribotas teritorinis galiojimas negali būti taikomas tik daliai susitariančiosios šalies teritorijos.

1.2. Antraštė „NUO ... IKI“

Ši antraštė nurodo, kurį laikotarpį vizos turėtojui leidžiama būti teritorijoje.

Data, nuo kurios vizos turėtojas gali atvykti į teritoriją, kurioje galioja viza, įrašoma šalia žodžio „NUO“ taip, kaip nurodyta toliau:

— diena užrašoma dviem skaitmenimis, iš kurių pirmasis yra nulis, jei tos dienos skaičius yra vienaženklis.

— brūkšnelis.

— mėnuo įrašomas dviem skaitmenimis, iš kurių pirmasis yra nulis, jei to mėnesio skaičius yra vienaženklis.

— brūkšnelis.

— metai įrašomi dviem skaitmenimis, kurie atitinka paskutinius du metų skaitmenis.

— Pavyzdžiui: 15-04-94 = 1994 m. balandžio 15 d.

Laikotarpio, kurį vizos turėtojui leidžiama būti teritorijoje, paskutinės dienos data įrašoma po žodžio „IKI“. Vizos turėtojas privalo palikti teritoriją, kurioje galioja viza, iki nurodytos datos pusiaunakčio.

Ši data rašoma taip pat, kaip pirmiau nurodyta data.

1.3. Antraštė „ATVYKIMŲ SKAIČIUS“:

Šioje antraštėje skaičiumi nurodoma, kiek kartų vizos turėtojas gali atvykti į teritoriją, kurioje galioja viza; kitaip tariant, ji nurodo buvimo laikotarpių, kurie gali būti išskirstyti per visą vizos galiojimo laikotarpį, skaičių (žr. 1.4 punktą) .

Atvykimų skaičius gali būti vienas, du ar daugiau. Šis skaičius įrašomas dešinėje pusėje į iš anksto išspausdintą dalį, pažymint „01“, „02“ arba santrumpą „MULT“, kai viza leidžiama atvykti daugiau nei du kartus.

Išduodant tranzitinę vizą, gali būti leidžiami tik vienas ar du atvykimai (įrašoma „01“ arba „02“). Atvykti daugiau kaip du kartus („MULT“) leidžiama tik išimtiniais atvejais.

Vizos galiojimas baigiasi, kai bendras vizos turėtojo atvykimų skaičius yra lygus leidžiamų atvykimų skaičiui, net jei šis asmuo neišnaudojo viso viza leidžiamų dienų skaičiaus.

1.4. Antraštė „APSILANKYMO TRUKMĖ … DIENŲ“

Šioje antraštėje skaičiumi nurodoma, kiek dienų vizos turėtojas gali būti teritorijoje, kurioje galioja viza (7). Šis buvimas gali būti nepertraukiamas arba, priklausomai nuo leidžiamų dienų skaičiaus, paskirstytas keliems laikotarpiams tarp 1.2 punkte minėtų datų, atsižvelgiant į pagal 1.3 punktą leidžiamų atvykimų skaičių.

Leidžiamų dienų skaičius įrašomas tuščioje vietoje tarp žodžių „APSILANKYMO TRUKMĖ“ ir „DIENŲ“ dviem skaitmenimis, iš kurių pirmasis yra nulis, jei dienų skaičius yra mažesnis nei 10.

Maksimalus į šią antraštę įrašomų dienų skaičius yra 90 per bet kurį pusmetį.

1.5. Antraštė „IŠDUOTA (kur) ... (kada) ...“

Šioje antraštėje pateikiamas miesto, kuriame yra įsikūrusi vizas išduodanti diplomatinė atstovybė ar konsulinė įstaiga, pavadinimas; vizą išduodančios susitariančiosios šalies kalba šis pavadinimas įrašomas pirmojo „...“ vietoje. Išdavimo data nurodoma antrojo „...“ vietoje.

Išdavimo data rašoma taip pat, kaip 1.2 punkte nurodyta data.

Vizą išdavusią valdžios instituciją galima nustatyti iš informacijos, esančios 4 skiltyje dedamame spaude.

1.6. Antraštė „PASO NUMERIS“:

Šioje antraštėje nurodomas numeris paso, prie kurio tvirtinama vizos įklija. Prie šio numerio pateikiama nuoroda į vizos turėtoją lydinčius vaikus ir sutuoktinį, jei jų vardai ir pavardės yra įrašyti pase (vaikams nurodyti rašoma raidė „X“, o prieš ją – skaičius (pvz., 3X = trys vaikai), ir raidė „Y“ – sutuoktiniui).

Jeigu turėtojo kelionės dokumentas yra nepripažįstamas, vizai naudojama vienoda forma; vizą išduodanti diplomatinė atstovybė ar konsulinė įstaiga gali nuspręsti vizos galiojimui pratęsti naudoti tą pačią formą kartu vykstančiam formos turėtojo sutuoktiniui ir jį lydintiems išlaikomiems nepilnamečiams arba išduoti atskiras formas turėtojui, jo sutuoktiniui ir kiekvienam jo išlaikomam asmeniui, prie kiekvienos formos atskirai pritvirtinant atitinkamą vizą.

Paso numeris yra serijos numeris, iš anksto išspausdinamas ar perforuojamas visuose ar beveik visuose paso puslapiuose.

Kai viza tvirtinama prie vienodos formos, šioje antraštėje įrašomas ne paso numeris, bet ant formos esantis spaustuvinis numeris, sudarytas iš šešių skaitmenų, prie kurių gali būti parašyta raidė ar raidės, paskirtos vizą išdavusiai valstybei narei ar valstybių narių grupei.

1.7. Antraštė „VIZOS RŪŠIS“:

Siekiant palengvinti kontroliuojančių institucijų darbą, šioje antraštėje vizos rūšis nurodoma raidėmis A, B, C ir D:

A : oro uosto tranzitinė viza B : tranzitinė viza C : trumpalaikė viza D : nacionalinė ilgalaikė viza D + C : nacionalinė ilgalaikė viza, kartu galiojanti kaip trumpalaikė viza

Riboto teritorinio galiojimo ir grupinėms vizoms raidės A, B ar C naudojamos esant reikalui.

1.8. Antraštė „PAVARDĖ IR VARDAS“:

Vizos turėtojo pase ar kelionės dokumente „pavardės“ langelyje esantis pirmasis žodis ir po jo įrašytas „vardo“ langelyje esantis pirmasis žodis rašomi šia tvarka. Diplomatinė atstovybė ar konsulinė įstaiga patikrina, ar pase arba kelionės dokumente esantys ir į šią antraštę bei elektroniniu būdu skaitomą skiltį įrašytini pavardė ir vardas yra tie patys, kaip ir prašyme išduoti vizą.

2. Nacionalinių įrašų skiltis „PASTABOS“ (9 skiltis)

Priešingai nei 8 skiltis (bendrieji ir privalomi įrašai), ši skiltis paliekama su nacionalinėmis nuostatomis susijusioms pastaboms. Nors susitariančiosios šalys gali įtraukti visas, jų nuomone, svarbias pastabas, jos privalo išaiškinimo tikslais apie jas pranešti savo partneriams (žr. 9 priedą).

3. Skiltis fotografijai

Vizos turėtojo spalvota fotografija integruojama į šiam tikslui paliktą vietą kaip parodyta 8 priede. Integruojant fotografiją į vizos įkliją, turi būti laikomasi toliau pateikiamų taisyklių.

Galvos dydis nuo smakro iki pakaušio sudaro 70–80 % vertikalaus fotografijos paviršiaus.

Minimalūs skiriamosios gebos reikalavimai:

— 300 vaizdo elementų į colį (ppi), nesuspaustų, skenavimui,

— 720 taškų į colį (dpi) spalvotam fotografijų spausdinimui.

Jei nėra fotografijos, šioje skiltyje dviem ar trimis kalbomis (vizą išduodančios valstybės narės, anglų ir prancūzų kalbomis) privaloma įrašyti žodžius „galioja be fotografijos“. Šie žodžiai paprastai turi būti įrašomi spausdintuvu arba išimtiniais atvejais specialiu spaudu; pastaruoju atveju spaudas taip pat apima dalį rotacinės giliaspaudės skilties, kurios kairioji arba dešinioji pusė atskiria vietą fotografijos integravimui.

4. Elektroniniu būdu nuskaitoma skiltis (5 skiltis)

Vizos įklijos ir elektroniniu būdų nuskaitomos skilties formatą priėmė ICAO, remdamasi Šengeno valstybių pasiūlymu. Šia skiltį sudaro dvi 36 ženklų (OCR B-10 cpi) eilutės. 10 priede pateikiami paaiškinimai, kaip pildyti šią skiltį.

5. Kiti su vizų išdavimu susiję aspektai

5.1. Vizų pasirašymas:

Kai pagal susitariančiosios šalies teisę ar naudojamą praktiką reikia pasirašyti ranka, prie paso lapo pritvirtintą įkliją pasirašo kompetentingas pareigūnas.

Pasirašoma antraštės „PASTABOS“ dešinėje pusėje; parašo dalis turėtų tęstis ant paso ar kelionės dokumento puslapio, tačiau neturi uždengti elektroniniu būdu nuskaitomos skilties.

5.2. Užpildytos vizos įklijos pripažinimas negaliojančia:

Vizos įklijoje nedaromi jokie pakeitimai. Jei išduodant vizą padaroma klaida, įklija pripažįstama negaliojančia.

— Jei klaida pastebima įklijoje, kuri dar nepritvirtinta prie paso, įklija sunaikinama arba perkerpama įstrižai per pusę.

— Jei klaida pastebima po to, kai įklija buvo pritvirtinta prie paso, įklija kryžmai perbraukiama raudona spalva ir pritvirtinama nauja įklija.

5.3. Vizų įklijų tvirtinimas prie paso:

Įklija užpildoma prieš ją tvirtinant prie paso. Įkliją pritvirtinus prie paso ar kelionės dokumento, ji antspauduojama ir pasirašoma.

Įkliją tinkamai užpildžius, ji tvirtinama prie paso pirmojo puslapio, kuriame, be prašymo identifikacijos spaudo, nėra kitų įrašų ar spaudų. Atsisakoma priimti pasus, kuriuose nėra laisvos vietos įklijai tvirtinti, kurių galiojimo laikas pasibaigęs arba kuriuose yra pastabų, kad asmeniui neleidžiama išvykti iš teritorijos prieš baigiantis vizos galiojimo laikui arba užsieniečiui neleidžiama grįžti į savo kilmės šalį ar atvykti į trečiąją šalį (žr. Konvencijos 13 straipsnį).

5.4. Pasai ir kelionės dokumentai, prie kurių gali būti tvirtinamos vienodos vizos

Sprendimo, kuriuose kelionės dokumentuose pagal Konvencijos 17 straipsnio 3 dalies a punkto nuostatas gali būti viza, priėmimo kriterijai išvardyti 11 priede.

Pagal 14 straipsnį, viza negali būti tvirtinama prie kelionės dokumento, kuris negalioja nė vienoje iš susitariančiųjų šalių. Jei kelionės dokumentas galioja tik vienoje ar keliose susitariančiosiose šalyse, tvirtintina viza galioja tik toje ar tose susitariančiosiose šalyse.

Jei kelionės dokumento viena ar daugiau valstybių narių nepripažįsta galiojančiu, viza yra tik riboto teritorinio galiojimo. Valstybės narės diplomatinė atstovybė ar konsulinė įstaiga privalo naudoti vienodą formą tvirtinti vizai, išduotai kelionės dokumento, kurio nepripažįsta formą išduodanti valstybė narė, turėtojams. Tokia viza yra tik riboto teritorinio galiojimo.

5.5. Vizą išduodančios diplomatinės atstovybės ar konsulinės įstaigos spaudas

Vizą išduodančios diplomatinės atstovybės ar konsulinės įstaigos spaudas dedamas „PASTABŲ“ skiltyje, ypač stengiantis užtikrinti, kad jis netrukdytų nuskaityti duomenų, o jo dalis atsispaustų ant paso ar kelionės dokumento puslapio. Tik tais atvejais, kai būtina palikti elektroniniais prietaisais nuskaitomą skiltį neužpildytą, spaudas gali būti dedamas į šią skiltį, kad ji nebūtų naudojama. Spaudo dydis, jo turinys ir naudojamas rašalas nustatomas valstybės narės nacionalinėmis nuostatomis.

Siekiant išvengti pakartotinio prie vienodos vizos formos pritvirtintos įklijos panaudojimo, išduodančiosios konsulinės įstaigos antspaudas turi būti dedamas dešinėje pusėje, apimant ir įkliją, ir formą taip, kad netrukdytų perskaityti antraščių ir įrašytų duomenų bei nepatektų į elektroniniu būdu nuskaitomą sritį, jei ji užpildyta.

VII. ADMINISTRACINIS VALDYMAS IR ORGANIZAVIMAS

1. Vizų skyrių organizavimas

Kiekviena susitariančioji šalis atsako už savo vizų skyrių organizavimą.

Atstovybių ar įstaigų vadovai užtikrina, kad už vizų išdavimą atsakingi skyriai būtų organizuojami taip, kad būtų galima išvengti bet kokio aplaidumo, kuris sudarytų sąlygas vagystėms ir klastojimams.

— Už vizų išdavimą atsakingi darbuotojai jokiu būdu negali būti veikiami vietinio spaudimo.

— Kad nesusiformuotų „įpročiai“, galintys sumažinti budrumo lygį, atsakingi pareigūnai keičiami reguliarios rotacijos pagrindu.

— Vizų įklijų saugojimui ir naudojimui taikomos tokios pat apsaugos priemonės, kurios taikomos kitiems saugotiniems dokumentams.

2. Archyvavimas

Kiekviena susitariančioji šalis yra atsakinga už prašymų išduoti vizą archyvavimą, o atvejais, kai dėl vizos reikia konsultuotis su centrine institucija, – už pareiškėjų fotografijų archyvavimą.

Prašymas išduoti vizą saugomas mažiausiai metus, jei viza buvo išduota, ir mažiausiai penkerius metus, jei prašymas išduoti vizą buvo atmestas.

Kad būtų lengviau surasti prašymą, bylos ir archyvo nuorodos turi būti paminėtos konsultacijų metu ir pateikiant atsakymą į užklausimą.

3. Vizų registrai

Kiekviena susitariančioji šalis registruoja išduotas vizas, laikydamasi nacionalinės praktikos. Negaliojančiomis pripažintos įklijos registruojamos kaip negaliojančios.

4. Imtinas mokestis, atitinkantis vizų prašymų tvarkymo administracines išlaidas

Vizų prašymų tvarkymo administracines išlaidas atitinkantys imtini mokesčiai nurodyti 12 priede.

Tačiau mokesčiai už administracines išlaidas neimami, kai prašymus išduoti vizą pateikia trečiųjų šalių piliečiai, kurie yra Sąjungos piliečio ar EEE susitarimą pasirašiusios valstybės piliečio šeimos nariai ir kurie naudojasi laisvo judėjimo teise.

VIII. KONSULINIS BENDRADARBIAVIMAS VIETOS LYGIU

1. Konsulinio bendradarbiavimo vietos lygiu sistema

Apskritai konsulinis bendradarbiavimas vietoje bus susijęs su imigracijos pavojaus įvertinimu. Jis skiriamas daugiausia bendriems bylų nagrinėjimo kriterijams nustatyti, keistis informacija apie suklastotų dokumentų naudojimą, galimus neteisėtos imigracijos maršrutus ir atsisakymą išduoti vizą, kai prašymas yra akivaizdžiai nepagrįstas ar apgaulingas. Jis taip pat turėtų leisti keistis informacija apie sąžiningus pareiškėjus ir kartu parengti informaciją visuomenei apie su prašymais išduoti Šengeno vizą susijusias sąlygas.

Konsulinio bendradarbiavimo metu taip pat kreipiamas dėmesys į administracinę padėtį ir socialinę bei ekonominę struktūrą.

Atstovybės ir įstaigos reguliariai rengia susitikimus atsižvelgdamos į aplinkybes ir taip dažnai, kaip mano esant reikalinga: šių susitikimų ataskaitas jos siunčia centrinėms valdžios institucijoms. Pirmininkaujančios valstybės narės prašymu jos pateikia bendrąsias pusmečio ataskaitas.

2. Kaip išvengti kelis kartus pateikiamų prašymų arba prašymų, pateikiamų neseniai atsisakius išduoti vizą

Atstovybių ir įstaigų keitimasis informacija bei prašymų nustatymas pagal spaudą ar kitu būdu skirti tam, kad užkirstų kelią tam pačiam asmeniui prašymą išduoti vizą pateikti tai pačiai atstovybei ar įstaigai arba kitai atstovybei ar įstaigai kelis kartus vienu metu ar kelis prašymus vieną po kito, kai prašymas nagrinėjamas arba prašymą atmetus.

Nepažeisdamos konsultacijų, kurios gali vykti tarp atstovybių ir įstaigų, bei keitimosi informacija, kurį jos gali vykdyti, atstovybė ar įstaiga, kuriai pateiktas prašymas, į kiekvieno pareiškėjo pasą deda spaudą, teigiantį „Dėl vizos kreiptasi (kada) ... (kur) …“. Vizos išdavimo datai skirtoje vietoje įrašomas šešiaženklis skaičius (du skaitmenys – diena, du – mėnuo ir du – metai); kita tuščia vieta paliekama atitinkamai diplomatinei atstovybei ar konsulinei įstaigai nurodyti. Turi būti įrašytas vizos, dėl kurios kreiptasi, kodas.

Prašymus gaunanti atstovybė ar įstaiga nusprendžia, ar dėti spaudą į diplomatinius ar tarnybinius pasus.

Spaudas taip pat gali būti dedamas, kai pateikiamas prašymas išduoti ilgalaikę vizą.

Kai viena Šengeno valstybė atstovauja kitai Šengeno valstybei, po prašomos vizos kodu dedamame spaude yra nuoroda „R“, o prie jos – atstovaujamosios valstybės kodas.

Kai išduodama viza, įklija tvirtinama prie atpažinimo antspaudo, jei tai įmanoma.

Išimtiniais atvejais, kai įdėti spaudą akivaizdžiai nepraktiška, pirmininkaujančios valstybės narės atstovybė ar įstaiga praneša apie tai kompetentingai Šengeno grupei ir pateikia jai patvirtinti alternatyvų pasiūlymą, pavyzdžiui, pasikeisti pasų fotokopijomis ar atmestų prašymų išduoti vizą sąrašais nurodant atsisakymo išduoti vizas pagrindus.

Diplomatinių atstovybių ar įstaigų vadovai, savo ar pirmininkaujančios valstybės narės iniciatyva, nusprendžia, ar būtinos alternatyvios arba papildomos prevencinės priemonės.

3. Pareiškėjo sąžiningumo įvertinimas

Siekiant palengvinti pareiškėjo sąžiningumo įvertinimą, diplomatinės atstovybės ar konsulinės įstaigos gali, laikydamosi nacionalinės teisės aktų, keistis informacija remdamosi pagal 1 šio skyriaus punktą vietos lygiu sudarytais susitarimais konsulinio bendradarbiavimo srityje.

Karkartėmis gali būti keičiamasi informacija apie: asmenis, kurių prašymas buvo atmestas, nes jie naudojosi vogtais, pamestais ar suklastotais dokumentais arba nesilaikė ankstesnėje vizoje nurodytos išvykimo datos, arba jie kelia pavojų saugumui, arba visų pirma yra pagrindo manyti, kad bandoma neteisėtai imigruoti į susitariančiosios šalies teritoriją.

Informacija, kuria buvo pasikeista ar kuri buvo bendrai pateikta, naudojamasi kaip darbine priemone vertinant prašymus išduoti vizą. Tačiau ji nepakeičia prašymo išduoti vizą nagrinėjimo, paieškos Šengeno informacinėje sistemoje ar konsultacijų su jų pageidaujančiomis centrinėmis valdžios institucijomis.

4. Keitimasis statistiniais duomenimis

4.1. Statistiniais duomenimis apie išduotas trumpalaikes, tranzitines ir oro uosto tranzitines vizas bei oficialiai atmestus prašymus išduoti šias vizas keičiamasi kas tris mėnesius.

4.2. Nepaisant Šengeno konvencijos 16 straipsnyje nustatytų įpareigojimų, kurie yra aiškiai suformuluoti Bendrųjų konsulinių instrukcijų 14 priede ir pagal kuriuos reikalaujama, kad Šengeno valstybės per 72 valandas perduotų duomenis apie riboto teritorinio galiojimo vizų išdavimą, Šengeno šalių diplomatinėms ir konsulinėms atstovybėms nurodoma keistis turimais statistiniais duomenimis apie ankstesnį mėnesį išduotas riboto teritorinio galiojimo vizas bei perduoti juos savo atitinkamoms centrinėms valdžios institucijoms.

5. Privačių administracinių ir kelionių agentūrų bei turizmo kelionių organizatorių tvarkomi prašymai išduoti vizas

Pagrindinė prašymų išduoti vizą tvarkymo taisyklė yra ta, kad turėtų būti sudaryta asmeninio pokalbio galimybė. Tačiau tai nėra būtina, jei nėra pagrindo abejoti pareiškėjo sąžiningumu, kelionės tikslu ar pareiškėjo tikrais ketinimais grįžti į kilmės šalį, jeigu garbingas ir mokus grupines keliones organizuojantis subjektas diplomatinei atstovybei ar konsulinei įstaigai pateikia būtinus dokumentus ir pagrįstus pareiškėjų sąžiningumo, kelionės tikslo ir tikro ketinimo grįžti liudijimus (žr. III skyriaus 4 punktą).

Įprasta ir naudinga, ypač didelę teritoriją turinčiose šalyse, kad privačios administracinės, kelionių agentūros ar turizmo kelionių operatoriai ir jų mažmeniniai prekybininkai veiktų kaip pareiškėjo įgalioti tarpininkai. Šie komerciniai tarpininkai pagal savo pobūdį nėra vienodi, kadangi jie nevienodai įsipareigoja klientams, patikintiems jiems tvarkyti vizas; todėl mokumas ir patikimumas, kurių iš jų tikimasi, iš principo bus tiesiog proporcingas jų dalyvavimui bendrai planuojant kelionę, apgyvendinimą, įgyjant medicininį ir kelionės draudimą bei jų atsakomybei už kliento grįžimą į kilmės šalį.

5.1. Tarpininkų tipai

a) Paprasčiausias tarpininko tipas yra privati administracinė agentūra, kurioje klientui teikiama pagalba susijusi tik su tapatybės ir kitų patvirtinamųjų dokumentų pateikimu kliento vardu.

b) Antrasis komercinio subjekto tipas yra transporto ar vietos kelionių agentūros, kai kuriais atvejais susijusios su oro vežėjais, nepriklausomai nuo to, ar jie skraido su vėliava, ar be vėliavos, užsiimančiais reguliariu ar užsakomuoju keleivių gabenimu. Jų pagalba klientui susijusi su patvirtinamųjų dokumentų pateikimu, taip pat prireikus bilietų pardavimu ir viešbučių išankstiniu užsakymu.

c) Trečiąjį trapininkų tipą sudaro turizmo kelionių organizatoriai ar operatoriai: fiziniai ar juridiniai asmenys, kurie reguliariai organizuoja keliones pagal išvykų paketus (parūpina kelionės dokumentus, transportą, apgyvendinimą, teikia kitas su tuo nesusijusias turistines paslaugas, rūpinasi medicininiu ir kelionės draudimu, vidiniais perkėlimais ir t.t.) ir kurie parduoda tokius išvykų paketus arba siūlo juos pirkti tiesiogiai arba per mažmeninius prekybininkus ar kelionių agentūras, pagal sutartį susijusias su turizmo kelionių operatoriumi. Turizmo kelionių operatoriui ir išvykų paketus parduodančiai agentūrai prašymą išduoti vizą pateikęs asmuo tėra organizuojamos kelionės vartotojas, kurio pasiūlymas sutvarkyti prašymą dėl vizos yra pasirengimo kelionei dalis. Šis trečiasis sudėtinis tarpininkavimo paslaugų tipas susideda iš kelių etapų ir aspektų, kuriems gali būti taikoma objektyvi stebėsena: gali būti stebimi verslo dokumentai, valdymas, tikroji kelionės pabaiga ir tikslas, apgyvendinimas ir planuoti grupės atvykimai bei išvykimai.

5.2. Bendradarbiavimo su privačiomis administracinėmis ir kelionių agentūromis bei turizmo kelionių operatoriais ir jų mažmeniniais prekybininkais derinimas

a) Visos tame pačiame mieste esančios diplomatinės atstovybės ir konsulinės įstaigos turėtų stengtis pasiekti, kad prašymams vietos lygiu būtų vienodai taikomi toliau pateikti nurodymai, atsižvelgiant į susijusių agentūrų vykdomo tarpininkavimo tipą. Nors diplomatinė atstovybė ar konsulinė įstaiga pati gali nuspresti, ar dirbti su agentūromis, jos privalo pasilikti galimybę nutraukti akreditaciją bet kuriuo metu, jei to reikalauja bendrosios vizų politikos patirtis ar interesai. Jei diplomatinė atstovybė ar konsulinė įstaiga nusprendžia dirbti su agentūra, ji turi tvirtai laikytis šiame skirsnyje nustatytos darbo praktikos ir tvarkos. — Valstybių narių konsulinės įstaigos turi būti ypatingai budrios ir glaudžiai bendradarbiauti vertindamos ir išimties tvarka akredituodamos privačias administracines agentūras. Tvarkymo metu jų prašymai išduoti vizas bus kruopščiai nagrinėjami, kiekvienu atveju tikrinant patvirtinamuosius vizos turėtojo dokumentus ir dokumentus, susijusius su licencija ir įrašais komerciniame privačios agentūros registre. — Vertinant transporto ar vietos kelionių agentūrų pateiktus prašymus išduoti vizą, ypatingas dėmesys turi būti kreipiamas į su pareiškėju susijusias aplinkybes bei patvirtinamųjų dokumentų tikrinimą kiekvienu konkrečiu atveju. Konsulinės įstaigos turi glaudžiai bendradarbiauti stiprindamos savo atitinkamus mechanizmus agentūrų bei pačių vežėjų daromiems pažeidimams nustatyti ir, remdamos šiuos mechanizmus, vietos ir regioninio konsulinio bendradarbiavimo lygiu informuoti apie agentūrų daromus pažeidimus. — Pagal kelionių agentūrų (turizmo kelionių operatorių ir mažmeninių prekybininkų) vertinimą sąlygojančius kriterijus bus atsižvelgiama inter alia į: turimą licenciją, įmonės įstatus, komercinį registrą, sutartis su bankais, kurių paslaugomis naudojamasi, naujausias sutartis su Bendrijos turizmo paslaugų, kurios turi apimti visus išvykos paketo elementus (apgyvendinimą ir išvykos paketo paslaugas), gavėjais, sutartis su oro linijomis, kuriose turi būti numatytos kelionės išvykstant ir garantuotai sugrįžtant nustatytu laiku, taip pat reikalingą medicininį ir kelionės draudimą. Šių kelionių agentūrų pateikti prašymai išduoti vizą turi būti atidžiai nagrinėjami.

b) Vykdant konsulinį bendradarbiavimą vietos lygiu, diplomatinės atstovybės ir konsulinės įstaigos taip pat stengsis suderinti darbo praktiką ir tvarką bei privačių administracinių, kelionių agentūrų ir turizmo kelionių organizatorių (turizmo kelionių operatorių ir mažmeninių prekybininkų) tinkamo darbo stebėsenos kriterijus. Šią stebėseną turi sudaryti bent: bet kuriuo metu rengiami akreditacijos dokumentų patikrinimai, patikrinimai vietoje, kuriuos sudaro asmeninis pokalbis ar pokalbis telefonu su pareiškėjais, kelionių ir apgyvendinimo ir, jei įmanoma, su grupės grįžimu susijusių dokumentų patikra.

c) Turi būti intensyviai keičiamasi atitinkama informacija apie privačių administracinių ir kelionių agentūrų bei turizmo kelionių organizatorių (turizmo kelionių operatorių ir mažmeninių prekybininkų) darbą: pranešama apie nustatytus pažeidimus, reguliariai informuojama apie atsisakymus išduoti vizas, pranešama apie nustatytus kelionės dokumentų klastojimo būdus ir apie neįvykusias planuotas keliones. Bendradarbiavimas su privačiomis administracinėmis ir kelionių agentūromis bei turizmo kelionių organizatoriais (turizmo kelionių operatoriais ir mažmeniniais prekybininkais) turi būti aptariamas reguliariuose susitikimuose, rengiamuose pagal bendrojo konsulinio bendradarbiavimo programą.

d) Vykdant konsulinį bendradarbiavimą vietos lygiu turi būti keičiamasi privačių administracinių ir kelionių agentūrų bei turizmo kelionių organizatorių (turizmo kelionių operatorių ir mažmeninių prekybininkų), kuriems akreditaciją suteikė kiekviena diplomatinė atstovybė ar konsulinė įstaiga, arba kurioms ši akreditacija buvo panaikinta, sąrašais bei nurodomos panaikinimo priežastys.

e) Privačios administracinės ir kelionių agentūros bei turizmo kelionių organizatoriai (turizmo kelionių operatoriai ir mažmeniniai prekybininkai) diplomatinėms atstovybėms ar konsulinėms įstaigoms, kurioms yra priskirti, turi pateikti vieno ar dviejų darbuotojų, turinčių tarpininko įgaliojimus pateikti prašymus išduoti vizą, vardus ir pavardes.

(1) Pagal Konvencijos 138 straipsnį, šios nuostatos taikomos tik europinėje Prancūzijos Respublikos ir europinėje Nyderlandų Karalystės teritorijoje.

(2) OL L 64, 2003 3 7, p. 1.

(3) Išimtiniais atvejais trumpalaikės ar tranzitinės vizos gali būti išduodamos pasienyje pagal sąlygas, nustatytas Bendrojo vadovo dėl išorės sienų II dalies 5 punkte.

(4) OL L 99, 2003 4 17, p. 8.

(5) OL L 99, 2003 4 17, p. 15.

(6) Šios orientacinės sumos nustatomos pagal Bendrojo vadovo dėl išorės sienų I dalyje nustatytas taisykles.

(7) Tranzitinių vizų atveju tranzito trukmė negali būti ilgesnė nei 5 dienos.

2 PRIEDAS Nuostatai, reglamentuojantys diplomatinių, pareiginių ir tarnybinių pasų bei leidimų (laissez-passers), kuriuos atitinkamos tarpvyriausybinės tarptautinės organizacijos išdavė savo pareigūnams, turėtojų judėjimą I. Judėjimą prie išorės sienų reglamentuojančios nuostatos 1. Bendrasis vizos reikalavimų sąrašas diplomatinių, pareiginių ir tarnybinių pasų turėtojų judėjimo nereglamentuoja. Tačiau susitariančiosios šalys įsipareigoja savo partneriams nuolat iš anksto pranešti apie bet kokius pakeitimus, kuriuos jos ketina atlikti pirmiau minėtų pasų turėtojų judėjimą reglamentuojančiose nuostatose bei atsižvelgti į savo partnerių interesus. 2. Atsižvelgiant į tikslą padidinti lankstumą rengiantis suderinti pirmiau minėtų pasų turėtojams taikomas taisykles, supažindinimo tikslais prie Bendrųjų konsulinių instrukcijų pridedamas sąrašas šalių, kurių piliečiai, turintys pirmiau minėtus pasus, atleidžiami nuo vizos reikalavimo, net jei šis vizos reikalavimas taikomas paprastus pasus turintiems tų šalių piliečiams. Prireikus sudaromas sąrašas valstybių, kurioms reikalavimai taikomi priešingai. Vykdomasis komitetas prisiima atsakomybę už šių sąrašų atnaujinimą. 3. Šiame dokumente minimą judėjimą reglamentuojančios nuostatos netaikomos paprastų pasų turėtojams, vykstantiems viešojo verslo reikalais, taip pat tarnybinių, pareiginių ar specialiųjų ir panašių pasų turėtojams, jei jų išdavimas trečiosiose šalyse neatitinka Šengeno valstybėse taikomos tarptautinės praktikos. Todėl Vykdomasis komitetas, remdamasis ekspertų grupės pasiūlymu, galėtų sudaryti kitų nei paprastų pasų, kurių turėtojams Šengeno valstybės neplanuoja suteikti lengvatų, sąrašą. 4. Pagal Šengeno konvencijos 18 straipsnio nuostatas asmenys, kuriems išduota viza, suteikianti teisę atvykti į Šengeno valstybės teritoriją jų akreditacijos tikslais, vykdami į vizą išdavusią valstybę gali bent jau tranzitu vykti per kitas valstybes. 5. Diplomatinių ar konsulinių atstovybių jau akredituoti asmenys ir jų šeimų nariai, turintys Užsienio reikalų ministerijos išduotus asmens tapatybę patvirtinančius dokumentus, parodę minėtą asmens tapatybę patvirtinantį dokumentą ir, jei būtina, kelionės dokumentą, gali kirsti Šengeno zonos išorės sieną. 6. Apskritai diplomatinių, pareiginių ar tarnybinių pasų turėtojams, net jei jiems tebetaikomas vizos reikalavimas, jei toks yra, nereikia pateikti įrodymų, kad jie turi pakankamai pragyvenimo lėšų. Tačiau jei jie keliauja kaip individualūs asmenys, iš jų gali, prireikus, būti pareikalauta pateikti tokius pačius patvirtinamuosius dokumentus, kokių reikalaujama iš prašymus išduoti vizą paduodančių paprastų pasų turėtojų. 7. Prie kiekvieno diplomatinio, pareiginio ar tarnybinio paso turėtojo prašymo išduoti vizą turi būti pridėta Užsienio reikalų ministerijos ar diplomatinės atstovybės (jei prašymas išduoti vizą paduodamas trečiojoje šalyje) verbalinė nota, jei pareiškėjas yra komandiruotėje. Verbalinės notos taip pat gali būti reikalaujama, kai į kelionę vykstama privačiais tikslais. 8.1. Diplomatinių, pareiginių ir tarnybinių pasų turėtojų prašymams išduoti vizą taikomas susitarimas dėl išankstinių konsultacijų su kitų susitariančiųjų valstybių centrinėmis valdžios institucijomis. Išankstinės konsultacijos nereikia toms valstybėms, kurios su šalimis, dėl kurių piliečių reikia konsultuotis, sudarė susitarimus, panaikinančius vizos reikalavimą diplomatinių ir (arba) tarnybinių pasų turėtojams (šių instrukcijų 5 priede nurodytais atvejais). Vienai iš susitariančiųjų valstybių pareiškus prieštaravimą, sprendimą dėl prašymo išduoti vizą priimti turinti Šengeno valstybė gali išduoti riboto teritorinio galiojimo vizą. 8.2. Šengeno valstybės įsipareigoja be išankstinio kitų valstybių narių sutikimo vėlesne data nesudaryti susitarimų dėl vizos reikalavimų panaikinimo diplomatinių, pareiginių ar tarnybinių pasų turėtojams su valstybėmis, dėl kurių piliečių reikia išankstinės konsultacijos dėl vizos, kurią turi išduoti kita Šengeno valstybė. 8.3. Jei svarstomoji viza turi būti išduota akredituoti užsieniečiui, dėl kurio išduotas perspėjimas neleisti jam atvykti, bei taikomas susitarimas dėl išankstinės konsultacijos, konsultacija turėtų vykti pagal Šengeno konvencijos 25 straipsnio nuostatas. 9. Jei susitariančioji valstybė taiko Šengeno konvencijos 5 straipsnio 2 dalyje numatytas išimtis, diplomatinių, pareiginių ar tarnybinių pasų turėtojams suteikta teisė atvykti taip pat bus ribojama ir taikoma tik atitinkamos valstybės nacionalinei teritorijai; apie tai atitinkama valstybė turėtų atitinkamai pranešti kitoms valstybėms narėms. II. Judėjimą prie vidaus sienų reglamentuojančios nuostatos Apskritai taikomas susitarimas pagal 19 et seq. straipsnius, išskyrus atvejus, kai išduodama riboto teritorinio galiojimo viza. Diplomatinių, pareiginių ir tarnybinių pasų turėtojai susitariančiųjų valstybių teritorijoje gali judėti tris mėnesius nuo atvykimo dienos (jei jiems netaikomi vizos reikalavimai) arba vizoje nurodytą laikotarpį. Diplomatinių ar konsulinių atstovybių akredituoti asmenys ir jų šeimų nariai, turintys Užsienio reikalų ministerijos išduotus asmens tapatybę patvirtinančius dokumentus, susitariančiųjų valstybių teritorijoje gali judėti ne ilgiau kaip tris mėnesius nuo šio dokumento ir, jei reikalaujama, kelionės dokumento pateikimo dienos. III. Šiame dokumente apibrėžtą judėjimą reglamentuojančios nuostatos taikomos leidimams (laissez-passers), kuriuos tarpvyriausybinės tarptautinės organizacijos, kurioms priklauso visos Šengeno valstybės, išduoda savo pareigūnams, kuriems, pagal šias organizacijas įsteigiančias sutartis, netaikomas reikalavimas registruotis imigracijos tarnyboje ir turėti leidimą gyventi (žr. Bendrojo vadovo 5 priedą). Diplomatinių, pareiginių ir tarnybinių pasų turėtojų judėjimą reglamentuojančios nuostatos A sąrašas Šalys, kurių piliečiams vienoje ar daugiau Šengeno valstybių vizos reikalavimas NETAIKOMAS, jei jie yra diplomatinių, pareiginių ar tarnybinių pasų turėtojai, tačiau šis reikalavimas taikomas, jei jie yra paprastų pasų turėtojai. BNL CZ DK DE EE EL ES FR IT CY LV LT HU MT AT PL PT SI SK FI SE IS NO Albanija DT D DT D DT DT DT Alžyras DT D (1) DT Angola DT Antigva ir Barbuda DT Armėnija DT D DT D Azerbaidžanas DT Bahamos DT Baltarusija DT D Barbadosas DT DT Beninas DT DT Bosnija ir Hercegovina D DT D D DT Botsvana DT Burkina Fasas DT Buvusioji Jugoslavijos Respublika Makedonija D DT DT D DT DT D DT DT DT DT Čadas D DT Dominika DT Dominikos Respublika DT Dramblio Kaulo Krantas DT DT Egiptas DT DT DT DT Ekvadoras DT DT DT (2) DT DT Fidžis DT Filipinai DT DT DT DT DT DT DT DT DT DT DT DT DT Gabonas D Gajana DT Gambija DT Gana DT Gruzija DT Indija DT D DT Iranas DT D D Jamaika DT D DT Jemenas DT D Kambodža DT Kazachstanas DT Kenija D Kinijos Liaudies Respublika DT DT DT DT DT Kirgizija DT Kolumbija DT DT DT DT DT Kuba DT DT DT Kuveitas DT Laosas DT DT DT Lesotas DT Malavis DT D Maldyvai DT Marokas DT DT D DT D D DT DT DT DT DT DT DT DT Mauritanija DT Moldova DT D DT Mongolija DT DT Mozambikas DT Namibija D Nigeris DT Pakistanas DT DT DT D D DT DT DT DT DT Peru DT DT D DT DT DT DT DT DT DT DT D DT Pietų Afrika DT D DT DT DT DT DT DT DT DT Rusijos Federacija DT DT D Samoa DT San Tomė ir Prinsipė DT Seišeliai DT D Senegalas D D DT Serbija ir Juodkalnija DT DT DT DT DT Svazilandas DT D Tadžikistanas DT Tailandas DT DT DT DT DT DT DT DT DT DT DT DT Togas DT Trinidadas ir Tobagas DT Tunisas DT DT D D DT D D DT DT DT DT DT DT D D D Turkija DT DT DT DT D DT DT DT DT D DT DT DT DT D DT DT DT DT DT DT Turkmėnistanas DT Uganda DT Ukraina D DT D DT DT D Uzbekistanas D Vietnamas D D DT Zimbabvė DT Žaliasis Kyšulys DT B sąrašas Šalys, kurių piliečiams vienoje ar daugiau Šengeno valstybių taikomas vizos reikalavimas, jei jie yra diplomatinių, pareiginių ar tarnybinių pasų turėtojai, tačiau šis reikalavimas NETAIKOMAS, jei jie yra paprastų pasų turėtojai BNL CZ DK DE EE EL ES FR IT CY LV LT HU MT AT PL PT SI SK FI SE IS NO Australija X (3) Čilė X Izraelis X Jungtinės Amerikos Valstijos X X (3) X (3) Meksika X (1) Vengrijoje pareigas užimti siunčiamiems diplomatinių pasų turėtojams vizos reikalavimai taikomi pirmam atvykimui, tačiau šie reikalavimai nebetaikomi likusį jų paskyrimo laiką. (2) Specialiųjų pasų turėtojai nėra atleidžiami nuo vizos reikalavimų. (3) Jei vykstama oficialiais verslo reikalais.

3 PRIEDAS Bendras trečiųjų šalių, kurių piliečiams taikomas oro uosto tranzitinės vizos reikalavimas, kai šių trečiųjų šalių išduotų kelionės dokumentų turėtojams taip pat taikomas šis vizos reikalavimas, sąrašas (1) Šengeno valstybės įsipareigoja nekeisti 3 priedo I dalies be išankstinio kitų valstybių narių sutikimo. Jei valstybė narė ketina iš dalies keisti šio priedo II dalį, ji įsipareigoja apie tai pranešti savo partneriams ir atsižvelgti į jų interesus. I dalis Bendras trečiųjų šalių, kurių piliečiams visos Šengeno valstybės taiko oro uosto vizos reikalavimą (OTV), kai šių trečiųjų šalių išduotų kelionės dokumentų turėtojams taip pat taikomas šis reikalavimas, sąrašas. (2) (3) AFGANISTANAS BANGLADEŠAS ERITRĖJA (4) ETIOPIJA GANA (5) IRAKAS IRANAS (6) KONGAS (Demokratinė Respublika) NIGERIJA PAKISTANAS (7) SOMALIS ŠRI LANKA Vizos reikalavimas netaikomas asmenims, kurie turi vieną iš šio priedo III dalies A punkte išvardytų EEE valstybių narių arba Andoros, Japonijos, Kanados, Monako, San Marino, Šveicarijos ar Jungtinių Amerikos Valstijų leidimų gyventi, garantuojančių besąlyginę teisę grįžti ir išvardytų III dalies B punkte. Šį leidimų gyventi sąrašą abipusiu sutarimu sudaro ir reguliariai tikrina II darbo grupės pogrupis dėl vizų klausimų. Iškilus problemoms, Šengeno valstybės gali sustabdyti šias priemones iki tol, kol abipusiu sutarimu nagrinėjamas klausimas bus išspręstas. Susitariančiosios valstybės šios išimties gali netaikyti tam tikriems leidimams gyventi, jei nurodyta III dalyje. Dėl oro uosto tranzitinės vizos reikalavimo netaikymo diplomatinių, tarnybinių ar kitų pareiginių pasų turėtojams kiekviena valstybė narė nusprendžia individualiai. II dalis Bendras trečiųjų šalių, kurių piliečiams tik kai kurios Šengeno valstybės taiko oro uosto tranzitinės vizos reikalavimą, kai šių trečiųjų šalių išduotų kelionės dokumentų turėtojams taip pat taikomas šis reikalavimas, sąrašas BNL (8) CZ DK DE (9) EE (10) EL ES (11) FR (10) IT (12) CY LV LT (13) HU MT AT (14) PL PT SI SK FI SE IS NO Albanija X Angola X X X X X X Armėnija X Azerbaidžanas X Bisau Gvinėja X X Burkina Fasas X (15) Dramblio Kaulo Krantas X X X (15) Egiptas X (16) Filipinai X Gambija X X X (15) Gvinėja X X (15) X Haitis X X Indija X (17) X (18) X X X (15) X Jordanija X (19) Kamerūnas X (15) X Kongas X (Šiaurės) Korėja X Kuba X Libanas X X X X (16) X Liberija X X X X X X Libija X X Malis X X X (15) Ruanda X Senegalas X X (15) X X X Siera Leonė X X X X X Sirija X X (10) X X X X (15) (20) X Sudanas X X X X X X X X Šiaurės Marijanos X Togas X X Turkija X (13) X X X Vietnamas X III dalis: A. Leidimų gyventi EEE valstybėse, kuriose šių leidimų turėtojams netaikomas oro uosto tranzitinės vizos reikalavimas, sąrašas: AIRIJA — Residence permit (leidimas gyventi) tik kartu su re-entry (pakartotinio atvykimo) viza JUNGTINĖ KARALYSTĖ — Leave to remain in the United Kingdom for an indefinite period (leidimas likti Jungtinėje Karalystėje nenustatytą laikotarpį) (šis dokumentas garantuoja grįžimą tik tuo atveju, jei buvimo už Jungtinės Karalystės ribų trukmė yra ne ilgesnė kaip dveji metai) — Certificate of entitlement to the right of abode (teisę gyventi šalyje suteikiantis pažymėjimas) LICHTENŠTEINAS — Livret pour étranger B (užsieniečio B kortelė) (leidimas gyventi, garantuojantis jo turėtojo grįžimą, jei nėra pasibaigęs vienerių metų galiojimo laikas) (21) — Livret pour étranger C (užsieniečio C kortelė) (leidimas įsikurti, garantuojantis jo turėtojo grįžimą, jei nėra pasibaigęs leidimo penkerių ar dešimties metų galiojimo laikas) B. Neribotą teisę sugrįžti suteikiančių leidimų gyventi, kuriuos pateikusiems asmenims netaikomas oro uosto tranzitinės vizos reikalavimas, sąrašas: ANDORA — Tarjeta provisional de estancia y de trabajo (laikinas leidimas gyventi ir dirbti) (baltos spalvos). Šie leidimai išduodami sezoniniams darbuotojams; galiojimo terminas priklauso nuo darbo trukmės, tačiau neviršija 6 mėnesių. Šis leidimas neatnaujinamas (21) — Tarjeta de estancia y de trabajo (leidimas gyventi ir dirbti) (baltos spalvos). Šis leidimas išduodamas 6 mėnesiams ir gali būti atnaujinamas kitiems metams (21) — Tarjeta de estancia (leidimas gyventi) (baltos spalvos). Šis leidimas išduodamas 6 mėnesiams ir gali būti atnaujinamas kitiems metams (21) — Tarjeta temporal de residencia (leidimas laikinai gyventi) (rožinės spalvos). Šis leidimas išduodamas 1 metams ir gali būti atnaujinamas du kartus, kiekvieną kartą kitiems metams (21) — Tarjeta ordinaria de residencia (paprastas leidimas gyventi) (geltonos spalvos). Šis leidimas išduodamas 3 metams ir gali būti atnaujinamas kitiems 3 metams (21) — Tarjeta privilegiada de residencia (specialus leidimas gyventi) (žalios spalvos). Šis leidimas išduodamas 5 metams ir yra atnaujinamas, kiekvieną kartą kitiems 5 metams — Autorización de residencia (suteikiama teisė gyventi) (žalios spalvos). Šis leidimas išduodamas vieneriems metams ir yra atnaujinamas, kiekvieną kartą kitiems 3 metams (21) — Autorización temporal de residencia y de trabajo (suteikiama teisė laikinai gyventi ir dirbti) (rožinės spalvos). Šis leidimas išduodamas 2 metams ir gali būti atnaujinamas kitiems 2 metams (21) — Autorización ordinaria de residencia y de trabajo (suteikiama paprasta teisė gyventi ir dirbti) (geltonos spalvos). Šis leidimas išduodamas 5 metams — Autorización privilegiada de residencia y de trabajo (suteikiama speciali teisė gyventi ir dirbti) (žalios spalvos). Šis leidimas išduodamas 10 metų ir yra atnaujinamas, kiekvieną kartą kitiems 10 metų JAPONIJA — Re-entry permit to Japan (pakartotinio atvykimo į Japoniją leidimas) (21) JUNGTINĖS AMERIKOS VALSTIJOS — Form I-551 permanent resident card (Forma I-551 – nuolatinio gyventojo kortelė) (galioja nuo 2 (21) iki 10 metų) — Form I-551 Alien registration receipt card (Forma I-551 – užsieniečio registracijos kortelė) (galioja nuo 2 (21) iki 10 metų) — Form I-551 Alien registration receipt card (Forma I-551 – užsieniečio registracijos kortelė) (be galiojimo termino) — Form I-327 Re-entry document (Forma I-327 – pakartotinio atvykimo dokumentas) (galioja 2 metus – išduodamas I-551 formos turėtojams) (21) — Resident alien card (šalyje gyvenančio užsieniečio kortelė) (galioja 2 (21) ar 10 metų arba be galiojimo termino. Šis dokumentas jo turėtojui užtikrina grįžimą tik tuo atveju, jei už JAV ribų jis buvo ne ilgiau kaip vienerius metus.) — Permit to re-enter (leidimas pakartotinai atvykti) (galioja 2 metus. Šis dokumentas jo turėtojui užtikrina grįžimą tik tuo atveju, jei už JAV ribų jis buvo ne ilgiau kaip dvejus metus.) (21) — Valid temporary residence stamp (galiojantis laikinojo gyventojo spaudas) galiojančiame pase (galioja vienerius metus nuo išdavimo dienos) (21) KANADA — Permanent resident card (nuolatinio gyventojo kortelė) (plastikinė kortelė) MONAKAS — Carte de séjour de résident temporaire de Monaco (leidimas laikinai gyventi) (21) — Carte de séjour de résident ordinaire de Monaco (paprastas leidimas gyventi) — Carte de séjour de résident privilégié (privilegijuotas leidimas gyventi) — Carte de séjour de conjoint de ressortissant monégasque (leidimas gyventi Monako piliečio sutuoktiniui) SAN MARINAS — Permesso di soggiorno ordinario (validità illimitata) [paprastas leidimas gyventi (be galiojimo termino)] — Permesso di soggiorno continuativo speciale (validità illimitata) [specialus leidimas nuolat gyventi (be galiojimo termino)] — Carta d'identità de San Marino (validità illimitata) [San Marino asmens tapatybę patvirtinantis dokumentas (be galiojimo termino)] ŠVEICARIJA — Livret pour étranger B (užsieniečio B kortelė) (leidimas gyventi, užtikrinantis jo turėtojo grįžimą, jei nepasibaigęs vienerių metų galiojimo terminas) (21) — Livret pour étranger C (užsieniečio kortelė C) (leidimas įsikurti, užtikrinantis jo turėtojo grįžimą, jei nepasibaigęs penkerių ar dešimties metų galiojimo terminas) (1) Išduodant oro uosto tranzitinę vizą (OTV), nebūtina konsultuotis su centrinėmis valdžios institucijomis. (2) Visose Šengeno valstybėse : OTV reikalavimas netaikomas šiems asmenims: — orlaivių įgulų nariams, kurie yra Čikagos konvencijos vienos iš Susitariančiųjų Šalių piliečiai. (3) Beniliukso šalyse, Čekijoje, Estijoje, Ispanijoje, Prancūzijoje, Vengrijoje, Slovėnijoje ir Slovakijoje : OTV reikalavimas netaikomas šiems asmenims: — diplomatinių ir tarnybinių pasų turėtojams. (4) Italijoje : tik tuo atveju, kai piliečiai neturi galiojančios vizos ar leidimo gyventi ES valstybėje narėje arba valstybėje, pasirašiusioje 1992 m. gegužės 2 d. Europos ekonominės erdvės susitarimą, Kanadoje, Šveicarijoje ar Jungtinėse Amerikos Valstijose. (5) Vokietijoje : OTV reikalavimas netaikomas šiems asmenims: — diplomatinių ir tarnybinių pasų turėtojams. (6) Vokietijoje ir Kipre : OTV reikalavimas netaikomas šiems asmenims: — diplomatinių ir tarnybinių pasų turėtojams. Lenkijoje : OTV reikalavimas netaikomas šiems asmenims: — diplomatinių pasų turėtojams. (7) Vokietijoje : OTV reikalavimas netaikomas šiems asmenims: — diplomatinių ir tarnybinių pasų turėtojams. (8) Tik tada, kai piliečiai neturi EEE valstybių narių, Jungtinių Amerikos Valstijų ar Kanados išduoto galiojančio leidimo gyventi. Reikalavimas taip pat netaikomas diplomatinių, tarnybinių ar specialiųjų pasų turėtojams. (9) OTV reikalavimas netaikomas šiems asmenims: a) turintiems ES valstybės narės arba kitos valstybės, pasirašiusios Europos ekonominės erdvės susitarimą, vizą ar leidimą gyventi joje, bei b) turintiems vieną iš III dalies B punkte nurodytų leidimų gyventi ar kitų dokumentų. OTV nėra a punktą atitinkanti viza. (10) OTV reikalavimas netaikomas šiems asmenims: — diplomatinių ir tarnybinių pasų turėtojams; — vieno iš III dalyje išvardytų leidimų gyventi turėtojams; — orlaivių įgulų nariams, kurie yra Čikagos konvencijos vienos iš Susitariančiųjų Šalių piliečiai. (11) Diplomatinių, pareiginių ir tarnybinių pasų turėtojams OTV reikalavimas netaikomas. Jis netaikomas ir paprastų pasų turėtojams, gyvenantiems EEE valstybėje narėje, Jungtinėse Amerikos Valstijose, Kanadoje arba turintiems vienos iš tų šalių išduotą galiojančią atvykimo vizą. (12) Tik tada, kai piliečiai neturi EEE valstybių narių, Kanados ar Jungtinių Amerikos Valstijų galiojančio leidimo gyventi. (13) OTV reikalavimas netaikomas diplomatinių ir tarnybinių pasų turėtojams. (14) Užsieniečiams, kurie turi turėti tranzitinę vizą, nebereikia oro uosto tranzitinės vizos (OTV) tranzitui per Austrijos oro uostą, jei jie turi vieną iš šių dokumentų, galiojančių tranzitui reikalingą buvimo laiką: — Andoros, Japonijos, Kanados, Monako, San Marino, Šveicarijos, Šventojo Sosto arba Jungtinių Amerikos Valstijų išduotą leidimą gyventi, garantuojantį grįžimo teisę; — Šengeno valstybės, kuriai yra įsigaliojęs Prisijungimo susitarimas, išduotą vizą ar leidimą gyventi; — EEE valstybės narės išduotą leidimą gyventi. (15) Tik tada, kai piliečiai neturi ES valstybių narių, 1992 m. gegužės 2 d. Europos ekonominės erdvės susitarimo šalių, Kanados, Šveicarijos ar Jungtinių Amerikos Valstijų galiojančios vizos ar leidimo gyventi. (16) Tik kelionės dokumento Palestinos pabėgėliams turėtojams. (17) Indijos piliečiams netaikomas OTV reikalavimas, jei jie yra diplomatinių ar tarnybinių pasų turėtojai. Indijos piliečiams taip pat netaikomas OTV reikalavimas, jei jie turi ES ar EEE šalies, Kanados, Šveicarijos ar Jungtinių Amerikos Valstijų galiojančią vizą ar leidimą gyventi. Be to, Indijos piliečiams netaikomas OTV reikalavimas, jei jie turi Andoros, Japonijos, Monako ar San Marino galiojantį leidimą gyventi ir leidimą grįžti į jų gyvenamosios vietos valstybę, galiojantį tris mėnesius nuo jų tranzito per oro uostą.Pažymėtina, kad išimtis dėl Indijos piliečių, turinčių Andoros, Japonijos, Monako ar San Marino galiojantį leidimą gyventi, įsigalioja nuo Danijos integravimo į Šengeno bendradarbiavimą, t.y. nuo 2001 m. kovo 25 d. (18) OTV reikalavimas netaikomas diplomatinių pasų turėtojams. (19) Jordanijos pasų turėtojams ar vietoj pasų išduotų dokumentų turėtojams OTV reikalavimas netaikomas, jeigu jie turi Australijos, Izraelio, Japonijos, Kanados, Naujosios Zelandijos arba Jungtinių Amerikos Valstijų galiojančią vizą bei patvirtintą lėktuvo bilietą ar galiojantį įlaipinimo taloną skrydžiui į atitinkamą šalį, arba grįžtantiems į Jordaniją po leidžiamo buvimo vienoje iš pirmiau minėtų šalių bei atitinkamai turintiems patvirtintą lėktuvo bilietą ar galiojantį įlaipinimo taloną skrydžiui į Jordaniją. Tolesnis skrydis turi įvykti per 12 valandų nuo atvykimo į Vokietiją iš to oro uosto, kurio tranzitinėje zonoje užsienietis visą laiką turi būti. Taip pat taikoma 11 pastaba. (20) Taip pat kelionės dokumento Palestinos pabėgėliams turėtojams. (21) Leidamas gyventi neatleidžia jo turėtojo nuo oro uosto tranzitinės vizos reikalavimų Vokietijoje.

4 PRIEDAS Dokumentų, kurių turėtojams leidžiama atvykti be vizos, sąrašas BELGIJA — Carte d'identité d'étranger Identiteitskaart voor vreemdelingen Personalausweis für Ausländer (Užsieniečio asmens tapatybės kortelė) — Certificat d'inscription au régistre des étrangers Bewijs van inschrijving in het vreemdelingenregister Bescheinigung der Eintragung im Ausländer-register (Įrašymo į užsieniečių registrą liudijimas) — Užsienio reikalų ministerijos išduodami specialieji leidimai gyventi: — Carte d'identité diplomatique Diplomatieke identiteitskaart Diplomatisch